Nyia Diedi Kpundii Wɔ Belemgbunlililɛ Ne Anu | Debiezukoalɛ\n“Diedi a le kɛ yɛkɛzi pi wɔ ninyɛne mɔɔ yɛ nye la zolɛ la anwo.”—HIBULUMA 11:1.\nFa Ɛlɛka “ Kɛzi Nyamenle Bamaa Ye Bodane Ara Nu La” Yɛ Ndinu . . .\nYidɛn ɛwɔkɛ ne.\nEbileham ngyekyeleɛ ne nee Devidi ngyekyeleɛ ne.\nɛsɔfo mɔɔ le kɛ Mɛlekezidɛke ngyekyeleɛ ne.\n1, 2. Duzu a bamaa yɛanyia anwodozo kɛ ɔlua Belemgbunlililɛ ne azo Nyamenle bodane mɔɔ ɔlɛ ɔmaa alesama la bara nu a, na duzu ati ɔ? (Nea mɔlebɛbo nvoninli ne.)\nKƐ Gyihova Alasevolɛ la, yɛfa mɔdenlebɔlɛ yɛbɔ nolo kɛ Nyamenle Belemgbunlililɛ ne ala a bali yɛ ngyegyelɛ nwo gyima a. Noko, asoo yɛdie yɛdi amgba kɛ Belemgbunlililɛ ne wɔ ɛkɛ na yemɔ a Nyamenle balua zo amaa ye bodane ara nu ɔ? Duzu ati a yɛbahola yɛanyia diedi kpundii wɔ Belemgbunlililɛ ne anu a?—Hibuluma 11:1.\n2 Gyihova balua ye Mɛzaya Belemgbunlililɛ ne azo yeamaa ye bodane mɔɔ ɔlɛ ɔmaa alesama la ara nu. Gyihova lɛ adenle di tumi bɔkɔɔ wɔ Belemgbunlililɛ ne mɔɔ gyi kpundii la azo. Belemgbunlililɛ ne Belemgbunli a le nwane? Nwane mɔ noko a nee Belemgbunli ɛhye bali tumi a? Nwane mɔ yɛɛ ninyɛne boni a bɛbali zolɛ tumi a? Gyihova ɛlua ngyekyeleɛ ne mɔ azo ɛva Belemgbunlililɛ ne anwo ninyɛne titile bie mɔ ɛzie ɛkɛ. Ngyekyeleɛ ɛhye mɔ le mɛla adenle zo ngyehyɛleɛ mɔɔ Gyihova nee ɔ Ra Gyisɛse Kelaese ɛyɛ a. Saa yɛsuzu ngyekyeleɛ ɛhye mɔ anwo a, yɛbade kɛzi Gyihova bodane ne mɔ bara nu la abo kpalɛ na yɛanwu deɛmɔti Belemgbunlililɛ ne gyi ye kpundii la.—Bɛgenga Ɛfɛsɛsema 2:12.\n3. Duzu a yɛbazuzu nwo wɔ edwɛkɛ ɛhye nee mɔɔ doa ye la anu a?\n3 Ngyekyeleɛ nsia mɔɔ fane Mɛzaya Belemgbunlililɛ ne mɔɔ Kelaese Gyisɛse bali zolɛ tumi la anwo edwɛkɛ wɔ Baebolo ne anu. Bɛmɛ a le (1) Ebileham ngyekyeleɛ ne, (2) Mɛla ngyekyeleɛ ne, (3) Devidi ngyekyeleɛ ne, (4) ɛsɔfo mɔɔ le kɛ Mɛlekezidɛke ngyekyeleɛ ne, (5) ngyekyeleɛ fofolɛ ne, yɛɛ (6) Belemgbunlililɛ ngyekyeleɛ ne. Bɛmaa yɛzuzu kɛzi ngyekyeleɛ ko biala fane Belemgbunlililɛ ne anwo nee kɛzi Nyamenle ɛlɛdua zo yeamaa ye bodane mɔɔ ɔlɛ ɔmaa alesama ara nu la anwo.—Nea ɛlɛka “ Kɛzi Nyamenle Bamaa Ye Bodane Ara Nu La.”\nƐWƆKƐ MƆƆ MAA YƐNWU KƐZI NYAMENLE BODANE BARA NU LA\n4. Kɛmɔ yɛnwu ye wɔ Mɔlebɛbo buluku ne anu la, mɛla boni mɔ a Gyihova vale manle alesama a?\n4 Gyihova zieziele azɛlɛ ne amaa alesama ahola adɛnla zolɛ. Akee Gyihova lile mɛla ɛhye mɔ: (1) Nyamenle babɔ alesama wɔ ye subane zo. (2) Alesama bɛawo tenlene mralɛ bamaa azɛlɛ ne ayi na bɛayɛ azɛlɛ ne paladaese. (3) Ɔnle kɛ alesama di kpalɛ nee ɛtane ɛnwunlɛ baka ne. (Mɔlebɛbo 1:26, 28; 2:16, 17) Ɛnee mɛla nsa ɛhye mɔ di munli na ɔkilehile bodane mɔɔ Nyamenle lɛ maa sonla nee azɛlɛ ye la anu. Yemɔti, duzu ati a ɛnee ɔwɔ kɛ Nyamenle yɛ ngyekyeleɛ ɛhye mɔ ɛ?\n5, 6. (a) Kɛzi Seetan bɔle mɔdenle kɛ ɔnrɛmaa Nyamenle bodane ɛnrɛra nu ɛ? (b) Kɛzi Gyihova lile Yidɛn atuadelɛ ne anwo gyima ɛ?\n5 Seetan bɔle atua ɛdelɛ bo tiale Nyamenle nee ye bodane. Ɔluale Yive mɔɔ ɔmanle ɔlile kpalɛ nee ɛtane ɛnwunlɛ baka ne la azo ɔbɔle mɔdenle kɛ ɔnrɛmaa sonla ɛnrɛdie Nyamenle. (Mɔlebɛbo 3:1-5; Yekile 12:9) Ɔluale ɛhye azo ɔdele adenle mɔɔ Nyamenle lɛ di Ye abɔdeɛ zo tumi la anwo atua. Nzinlii, Seetan eza bɔle alesama somolɛ kɛ bɛsonle Nyamenle ɔlua mɔɔ bɛnyia ye la ati.—Dwobu 1:9-11; 2:4, 5.\n6 Kɛzi Gyihova bali atuadelɛ ɛhye anwo gyima ɛ? Anrɛɛ ɔbahola yeazɛkye atuadelɛma ne. Noko yemɔ bahile kɛ ye bodane mɔɔ ɔlɛ kɛ Adam nee Yive ɛwo ɛyi azɛlɛ ye la ɛnrɛra nu. Gyihova zile kpɔkɛ kɛ ɔnrɛzɛkye atuadelɛma ne. Emomu, ɔhanle ngapezo titile bie, Yidɛn ɛwɔkɛ ne. Yemɔ a bamaa ɛwɔkɛ biala mɔɔ Nyamenle ɛbɔ ye wɔ azɛlɛ ne nee alesama anwo la ara nu a.—Bɛgenga Mɔlebɛbo 3:15.\nYidɛn ɛwɔkɛ ne bamaa ɛwɔkɛ biala mɔɔ Nyamenle ɛbɔ ye wɔ azɛlɛ ne nee alesama anwo la ara nu\n7. Duzu a Yidɛn ɛwɔkɛ ne maa yɛnwu ye wɔ ɛwɔlɛ ne nee ɔ bo zo amra anwo a?\n7 Nyamenle luale Yidɛn ɛwɔkɛ ne azo ɔbuale ɛwɔlɛ ne nee ɔ bo zo amra mɔɔ bɛmɛ a le Seetan Abɔnsam nee bɛdabɛ mɔɔ bɛbahɔ ɛwɔlɛ ne afoa bɛatia adenle mɔɔ Nyamenle lɛ di tumi la, ewule fɔlɛ. Nyamenle manle raalɛ ne abozonli ne tumi kɛ ɔzɛkye atuadelɛma ɛhye mɔ. Yemɔti, Yidɛn ɛwɔkɛ ne manle ɔlale ali kɛ bɛbaye Seetan nee mɔɔ ye atuadelɛ ne ɛva ɛra la bɛavi ɛkɛ. Ɛwɔkɛ ne eza hilele kɛzi bɛbayɛ ɛhye la.\n8. Duzu a yɛnwu ye wɔ raalɛ ne nee abozonli ne anwo a?\n8 Nwane a bayɛ raalɛ ne abozonli ne a? Abozonli ne bayɛ sunsum nu abɔdeɛ. Duzu ati ɔ? Ɔboalekɛ, abozonli ɛhye a ‘bazɛkye’ Seetan, mɔɔ ɔle sunsum nu abɔdeɛ la a. (Hibuluma 2:14) Ɛhye ati, raalɛ ne mɔɔ ɔbawo abozonli ɛhye la noko bayɛ sunsum nu abɔdeɛ. Mekɛ mɔɔ ɛnee ɛwɔlɛ ne abozoamra anwo ɛlɛso la, raalɛ ne nee abozonli ne anwo edwɛkɛ yɛle fealera nu debie ɛvolɛ kɛyɛ 4,000 wɔ Yidɛn ɛwɔkɛ ne anzi. Wɔ ɛvolɛ zɔhane mɔ anu, Gyihova yɛle ngyekyeleɛ dɔɔnwo mɔɔ bamaa yɛanwu abozonli ne nee kɛzi Nyamenle bayɛ ninyɛne mɔɔ Seetan atuadelɛ ne bazɛkye bɛ boɛ la.\nNGYEKYELEƐ MƆƆ MAA YƐNWU ABOZONLI NE\n9. Duzu a le Ebileham ngyekyeleɛ ne, na mekɛ boni a ɔbɔle ɔ bo a?\n9 Gyihova bɔle Yidɛn ɛwɔkɛ ne la anzi ɛvolɛ kɛyɛ 2,000, ɔzele Ebileham kɛ ɔvi ye awuke nu wɔ suakpole Yule azo ɔhɔ Keena azɛlɛ ne azo. (Gyima ne 7:2, 3) Nyamenle zele ye kɛ: “Ɛvi wɔ maanle ye anu tu, ye ɛ nwo fi ɛ ze sua nu nee ɛ nwo amra avinli, na kɔ azɛlɛ ne mɔɔ mebahile wɔ la azo. Mebayila wɔ, meamaa wɔayɛ sonlakpole, ɛ bo zo amra adɛlɛ ayɛ maanle kpole, na ɛ nwo ayɛ aso. Mebayila bɛdabɛ mɔɔ bɛyila wɔ la, Na meamaa munzule ado mɔɔ kɛzuzu munzule kɛmaa wɔ la; Na ɔlua ɛ nwo zo nyilalɛ aha maanle maanle kɔsɔɔti mɔɔ wɔ ewiade la.” (Mɔlebɛbo 12:1-3) Bɛfɛlɛ ɛwɔkɛ ɛhye mɔɔ Gyihova bɔle Ebileham la Ebileham ngyekyeleɛ ne. Yɛnze mekɛ fɔɔnwo ne mɔɔ Gyihova nee Ebileham yɛle ngyekyeleɛ ne la. Noko yɛze kɛ ngyekyeleɛ ne bɔle ɔ bo wɔ 1943 kolaa na Kelaese ara, wɔ mekɛ mɔɔ Ebileham mɔɔ ɛnee ɛli ɛvolɛ 75 la vile Hɛlan na ɔpɛle Azule Yufileti ne la.\n10. (a) Kɛzi Ebileham hilele kɛ ɔlɛ diedi kpole wɔ Nyamenle ɛwɔkɛ ne mɔ anu ɛ? (b) Raalɛ ne abozonli ne anwo ninyɛne boni mɔ a Gyihova lale ye ali ngyikyingyikyi a?\n10 Gyihova zile ye ɛwɔkɛ ne azo fane dɔɔnwo ɔhilele Ebileham na mekɛ biala ɔka edwɛkɛ fofolɛ ɔboka nwo. (Mɔlebɛbo 13:15-17; 17:1-8, 16) Ɛnee diedi mɔɔ Ebileham lɛ ye wɔ Nyamenle ɛwɔkɛ ne mɔ anu la anu yɛ se kpalɛ yemɔti ɛnee ɔkulo kɛ ɔfa ɔ ra ne mɔɔ ɔ nwo hyia ye kpalɛ bɔbɔ la ɔbɔ afɔle. Ɛhye hanle Gyihova ɔmanle ɔzile ngyekyeleɛ ne azo bieko kɛ ye ɛwɔkɛ ne bara nu. (Bɛgenga Mɔlebɛbo 22:15-18; Hibuluma 11:17, 18.) Mekɛ mɔɔ Ebileham ngyekyeleɛ ne bɔle ɔ bo la, Gyihova lale raalɛ ne abozonli ne anwo edwɛkɛ mɔɔ anwo hyia la ali ngyikyingyikyi. Abozonli ne bavi Ebileham abusua nu, menli dɔɔnwo baboka nwo, bɛbayɛ arelemgbunli, bɛbazɛkye Nyamenle agbɔvolɛ kɔsɔɔti, na bɛayɛ nyilalɛ bɛamaa alesama dɔɔnwo.\nEbileham lale diedi kpundii ali wɔ Nyamenle ɛwɔkɛ ne mɔ anu (Nea ɛdendɛkpunli 10)\n11, 12. Kɛzi Ngɛlɛlera ne kile kɛ Ebileham ngyekyeleɛ ne bara nu bieko anzɛɛ kpole ɛ, na duzu a ɛhye bahile amaa yɛ a?\n11 Ebileham ngyekyeleɛ ne anu ɛwɔkɛ ne mɔ lumuale rale nu wɔ mekɛ mɔɔ Ebileham abozoamra radɛnlanle Ɛwɔkɛ Azɛlɛ ne azo la. Noko, Baebolo ne maa yɛnwu kɛ ngyekyeleɛ ɛhye bamaa yɛanyia nyilalɛ dɔɔnwo. (Galeehyeama 4:22-25) Ɛzoanvolɛ Pɔɔlo hilele nu kɛ Gyisɛse Kelaese a le Ebileham abozonli mɔɔ lumua, anzɛɛ titile a. Keleseɛnema 144,000 ne mɔɔ bɛkpokpa bɛ la tɔ zo nwiɔ, anzɛɛ bɛboka nwo. (Galeehyeama 3:16, 29; Yekile 5:9, 10; 14:1, 4) Raalɛ ne mɔɔ wɔ Yidɛn ɛwɔkɛ ne anu la a le Nyamenle ahyehyɛdeɛ ne foa ne mɔɔ wɔ anwuma la. Bɛfɛlɛ raalɛ ɛhye ‘Gyɛlusalɛm ne mɔɔ wɔ anwuma lɔ la’ na sunsum nu abɔdeɛ mɔɔ bɛdi nɔhalɛ la a wɔ nu a. (Galeehyeama 4:26, 31) Ɔle ɛwɔkɛ wɔ Ebileham ngyekyeleɛ ne anu kɛ, raalɛ ne abozonli ne bava nyilalɛ dɔɔnwo arɛlɛ alesama.\n12 Ebileham ngyekyeleɛ ne di daselɛ kɛ anwuma Belemgbunlililɛ ne bara na ɔbabuke adenle yeamaa Belemgbunli ne nee ɔ gɔnwo mɔ ali tumi. (Hibuluma 6:13-18) Mekɛ boni a ngyekyeleɛ ɛhye bara awieleɛ a? Mɔlebɛbo 17:7 ka kɛ: Ɔle “ngyekyeleɛ mɔɔ bɛntulu ye ɛlɛ.” Ɔbadɛnla ɛkɛ kɔkpula kɛ Belemgbunlililɛ ne bazɛkye Nyamenle agbɔvolɛ na mbusua mɔɔ wɔ azɛlɛ ye azo la kɔsɔɔti anyia nyilalɛ. (1 Kɔlentema 15:23-26) Noko nvasoɛ mɔɔ wɔ ngyekyeleɛ ɛhye azo la badɛnla ɛkɛ dahuu. Nyamenle ngyekyeleɛ ne mɔɔ ɔ nee Ebileham yɛle la di daselɛ kɛ Gyihova bodane mɔɔ ɔlɛ kɛ tenlenema ‘bayi azɛlɛ ye la’ bara nu.—Mɔlebɛbo 1:28.\nNGYEKYELEƐ MƆƆ DI DASELƐ KƐ BELEMGBUNLILILƐ NE BADƐNLA ƐKƐ DAHUU LA\n13, 14. Duzu a Devidi ngyekyeleɛ ne di nwolɛ daselɛ a?\n13 Yidɛn ɛwɔkɛ ne nee Ebileham ngyekyeleɛ ne maa yɛnwu kɛ Gyihova tumililɛ ne gyi ye tenlene ngyinlazo ne mɔ azo dahuu. Yemɔti, Mɛzaya Belemgbunlililɛ ne mɔɔ Nyamenle ɛva ɛzie ɛkɛ la noko gyi tenlene ngyinlazo zɔhane mɔ azo. (Edwɛndolɛ 89:14) Asoo Mɛzaya Belemgbunlililɛ ne bazɛkye ɛlɛ ɔ? Asoo ɔbahyia kɛ bɛkakyi zɛhae Belemgbunlililɛ arane ne ɔ? Mɛla adenle zo ngyekyeleɛ bieko di daselɛ kɛ ɛhye ɛnrɛzi ɛlɛ.\nMɛzaya tumililɛ ne ɛnrɛzɛkye ɛlɛ na nvasoɛ mɔɔ vi nu bara la badɛnla ɛkɛ dahuu\n14 Gyihova bɔle tete Yizilayɛ Belemgbunli Devidi ɛwɔkɛ bie. Bɛfɛlɛ ɛwɔkɛ ɛhye Devidi ngyekyeleɛ ne. (Bɛgenga 2 Samoɛle 7:12, 16.) Gyihova bɔle ɛwɔkɛ kɛ Mɛzaya ne bavi Devidi abusua nu. (Luku 1:30-33) Gyihova luale adenle ɛhye azo ɔlale abusua ne mɔɔ Mɛzaya ne bavi nu ara la ali wienyi. Gyihova hanle kɛ Devidi abozonli ɛhye a bali Mɛzaya Belemgbunlililɛ ne azo Belemgbunli a. (Yizikeɛle 21:25-27) Devidi belemgbunlililɛ ne bali tumi dahuu ɔluakɛ, Gyisɛse mɔɔ ɔle Devidi abozonli la “bali belemgbunli dahuu, ye belemgbunlililɛ bagyinla zo kɛ sɛnzɛne.” (Edwɛndolɛ 89:34-37) Yɛbahola yɛanyia anwodozo kɛ Mɛzaya tumililɛ ne ɛnrɛzɛkye ɛlɛ na nvasoɛ mɔɔ vi nu bara la badɛnla ɛkɛ dahuu!\n15-17. Kɛmɔ ɛsɔfo mɔɔ le kɛ Mɛlekezidɛke ngyekyeleɛ ne de la, gyima boni bieko a wɔ ɛkɛ maa abozonli ne a, na duzu ati ɔ?\n15 Ebileham ngyekyeleɛ ne nee Devidi ngyekyeleɛ ne kile kɛ raalɛ ne abozonli ne bali belemgbunli. Noko tɛ belemgbunli mɔɔ abozonli ne bali la angome a baboa alesama kpalɛ a. Ɔwɔ kɛ abozonli ne yɛ ɛsɔfo noko. Ɛsɔfo ala a kola bɔ afɔle maa bɛdie alesama bɛfi ɛtane nu amaa bɛahola bɛaboka Gyihova abusua ne mɔɔ bɛdi nɔhalɛ mɔɔ bɛwɔ anwuma nee aze la anwo a. Amaa abozonli ne ahola ayɛ ɛsɔfo la, Gyihova yɛle mɛla adenle zo ngyehyɛleɛ bieko, ɛsɔfo mɔɔ le kɛ Mɛlekezidɛke ngyekyeleɛ ne.\n16 Nyamenle yele hilele Belemgbunli Devidi kɛ Ɔ nee Gyisɛse bɛbayɛ ngyekyeleɛ. Ngyehyɛleɛ ne bali ninyɛne nwiɔ anwo gyima: mɔɔ lumua, Gyisɛse ‘badɛnla Nyamenle asa fema zo’ yeanyia tumi yeali ye agbɔvolɛ kɔsɔɔti anwo zo konim; mɔɔ tɔ zo nwiɔ, Gyisɛse bayɛ “[ɛsɔfo] dahuu, kɛmɔ Mɛlekezidɛke yɛle la.” (Bɛgenga Edwɛndolɛ 110:1, 2, 4.) Duzu ati a Gyisɛse bayɛ ‘ɛsɔfo dahuu, kɛmɔ Mɛlekezidɛke yɛle’ la ɛ? Kolaa na Ebileham abozoamra aho ava azɛlɛ ne la, ɛnee Mɛlekezidɛke le belemgbunli wɔ suakpole Seelɛm azo nee “Anwuma Anwuma Nyamenle ne [ɛsɔfo].” (Hibuluma 7:1-3) Gyihova kpale Mɛlekezidɛke kɛ belemgbunli nee ɛsɔfo, ɔ ngomekye yɛɛ ɛnee ɔlɛ gyinlabelɛ nwiɔ ɛhye mɔ kolaa na Gyisɛse anyia ye a. Bieko, kɛmɔ ɛnee awie bieko ɛnlɛ gyinlabelɛ ɛhye bie la ati, ɛnee ɔle kɛ Mɛlekezidɛke le ɛsɔfo dahuu anzɛɛ mekɛ mɔɔ ɛnlɛ awieleɛ la.\nNyamenle luale ɛsɔfo mɔɔ le kɛ Mɛlekezidɛke ngyekyeleɛ ne azo ɔkpale Gyisɛse kɛ ɛsɔfo\n17 Nyamenle luale ngyekyeleɛ ɛhye azo kpale Gyisɛse kɛ ɛsɔfo. Gyisɛse bahɔ zo ayɛ ɛsɔfo “dahuu, kɛ Mɛlekezidɛke la.” (Hibuluma 5:4-6) Ngyekyeleɛ ɛhye maa ɔda ali wienyi kɛ Gyihova balua Mɛzaya Belemgbunlililɛ ne azo yeamaa ye bodane mɔɔ ɔlɛ ɔmaa azɛlɛ ye nee alesama la ara nu.\nBELEMGBUNLILILƐ NE GYI MƐLA ADENLE ZO NGYEKYELEƐ ZO\n18, 19. (a) Kɛzi ngyekyeleɛ ne mɔ mɔɔ yɛzuzu nwo la fane Belemgbunlililɛ ne anwo ɛ? (b) Duzu a yɛbazuzu nwo wɔ edwɛkɛ mɔɔ doa zo la anu a?\n18 Kɛkala yɛnwu kɛ ngyekyeleɛ ko biala fane Mɛzaya Belemgbunlililɛ ne anwo na Belemgbunlililɛ ne gyi ye kpundii wɔ mɛla adenle zo ngyehyɛleɛ zo. Yidɛn ɛwɔkɛ ne maa yɛnwu kɛ Gyihova balua raalɛ ne abozonli ne anwo zo yeamaa ye bodane mɔɔ ɔlɛ ɔmaa azɛlɛ ne nee alesama la ara nu. Ebileham ngyekyeleɛ ne maa yɛnwu ahenle mɔɔ ɔbayɛ abozonli ne nee gyima mɔɔ abozonli ne bayɛ la.\n19 Devidi ngyekyeleɛ ne maa yɛnwu abusua mɔɔ Mɛzaya ne vi nu la. Zɔhane ngyekyeleɛ ne eza maa Gyisɛse nyia adenle di tumi wɔ azɛlɛ ye azo dahuu. Ɛsɔfo mɔɔ le kɛ Mɛlekezidɛke ngyekyeleɛ ne bamaa abozonli ne azonle kɛ ɛsɔfo. Noko tɛ Gyisɛse angome a baboa alesama yeamaa bɛali munli a. Bɛkpa awie mɔ noko kɛ bɛzonle kɛ arelemgbunli nee ɛsɔfoma. Nienwu a bɛvi a? Yɛbazuzu nwolɛ wɔ edwɛkɛ mɔɔ doa zo la anu.\nMɛzaya Belemgbunlililɛ Ne: Nyamenle arane ne mɔɔ Kelaese nee Keleseɛnema 144,000 ne mɔɔ bɛkpokpa bɛ bɛali zolɛ tumi la\nMɔlebɛbo 3:15 Anu Menli\nRaalɛ ne: Gyihova ahyehyɛdeɛ ne foa mɔɔ wɔ anwuma mɔɔ sunsum nu abɔdeɛ mɔɔ bɛdi nɔhalɛ a wɔ nu la\nRaalɛ ne abozonli ne: Raalɛ ne abozonli mɔɔ lumua, anzɛɛ titile ne a le Gyisɛse Kelaese. Mɔɔ tɔ zo nwiɔ, anzɛɛ bieko a le Keleseɛnema 144,000 ne mɔɔ bɛkpokpa bɛ la. Raalɛ ne abozonli ne bazɛkye Seetan nee ɔ bo zo amra bɔkɔɔ\nƐwɔlɛ ne: Seetan Abɔnsam\nƐwɔlɛ ne abozonli ne: Sunsum nu abɔdeɛ nee alesama mɔɔ bɛkɔ Seetan afoa bɛtia adenle mɔɔ Nyamenle lɛ di tumi la\nKƐZI NYAMENLE BAMAA YE BODANE ARA NU LA\nYidɛn ɛwɔkɛ ne fane kɛzi Nyamenle balua Belemgbunlililɛ ne azo yeamaa ye bodane ara nu la anwo. Ngyekyeleɛ nsia ɛhye mɔ bamaa Nyamenle bodane ara nu:\nEBILEHAM NGYEKYELEƐ NE\nMENLI MƆƆ BOKA NWO: Gyihova nee Ebileham\nYE BODANE: Ɔle ngyekyeleɛ mɔɔ bamaa “raalɛ ne” abozonli ne mɔɔ bɛhanle ɔ nwo edwɛkɛ wɔ Mɔlebɛbo 3:15 la ali Belemgbunlililɛ ne azo tumi a\nMƐLA NGYEKYELEƐ NE\nMENLI MƆƆ BOKA NWO: Gyihova nee Yizilayɛ maanle ne\nYE BODANE: Ɔbɔ abozonli ne anwo bane na ɔboa menli ɔmaa bɛnwu Mɛzaya ne\nDEVIDI NGYEKYELEƐ NE\nMENLI MƆƆ BOKA NWO: Gyihova nee Devidi\nYE BODANE: Ɔmaa yɛnwu kɛ Mɛzaya Belemgbunli ne bavi Devidi abusua nu na Belemgbunlililɛ ne badɛnla ɛkɛ dahuu\nƐSƆFO MƆƆ LE KƐ MƐLEKEZIDƐKE NGYEKYELEƐ NE\nMENLI MƆƆ BOKA NWO: Gyihova nee Gyisɛse\nYE BODANE: Ɔle ngyekyeleɛ mɔɔ kile kɛ raalɛ ne abozonli titile ne, Gyisɛse bayɛ belemgbunli nee ɛsɔfo dahuu\nNGYEKYELEƐ FOFOLƐ NE\nMENLI MƆƆ BOKA NWO: Gyihova nee Keleseɛnema mɔɔ bɛkpokpa bɛ\nYE BODANE: Ɔle ngyekyeleɛ mɔɔ bamaa Keleseɛnema 144,000 ne ayɛ Nyamenle amra na bɛayɛ abozonli ne foa mɔɔ tɔ zo nwiɔ\nBELEMGBUNLILILƐ NGYEKYELEƐ NE\nMENLI MƆƆ BOKA NWO: Gyisɛse nee Keleseɛnema mɔɔ bɛkpokpa bɛ\nYE BODANE: Ɔka Keleseɛnema nee Kelaese ɔbɔ nu kɛ arelemgbunli nee ɛsɔfoma wɔ anwuma\nFa nwa awie Fa nwa awie Nyia Diedi Kpundii Wɔ Belemgbunlililɛ Ne Anu


Ɛfɛsɛsema 1 | Yintanɛte Zo Baebolo | Ewiade Fofolɛ Ngilebɛbo\nSunsum nu nyilalɛ (3-7)\nNinyɛne kɔsɔɔti wɔ Kelaese anu (8-14)\n“Ɔbali ninyɛne nwo gyima” wɔ ye mekɛ nloa (10)\nSunsum ne mɔɔ di “agyinlanu” la ɛzɔ bɛ nloa (13, 14)\nPɔɔlo yɛ Nyamenle mo wɔ Ɛfɛsɛsema diedi nwo na ɔyɛ asɔne ɔmaa bɛ (15-23)\n1 Pɔɔlo, mɔɔ ɔlua Nyamenle ɛhulolɛ zo yeyɛ Kelaese Gyisɛse ɛzoanvolɛ la ɛlɛkɛlɛ ahɔmaa nwuanzanwuanzama mɔɔ wɔ Ɛfɛsɛse na bɛdi nɔhalɛ wɔ Kelaese Gyisɛse anu la: 2 Yɛ Ze Nyamenle nee Awulae Gyisɛse Kelaese ɛlo bɛ na ɔmaa bɛ anzodwolɛ. 3 Ayɛlɛyelɛ ɛha Nyamenle mɔɔ le yɛ Awulae Gyisɛse Kelaese ɔ Ze ne la, ɔluakɛ yeva sunsum nu nyilalɛ muala yeyila yɛ wɔ Kelaese anu wɔ anwuma, 4 kɛ mɔɔ ɔkpale yɛ kɛ yɛ nee Kelaese ɛyɛ ko kolaa na yeabɔ ewiade, kɛ yɛla ɛlɔlɛ ali na yɛ nwo ɛde mɔɔ nvonleɛ biala ɛnle yɛ nwo wɔ ɔ nyunlu la. 5 Na ɔlimoale ɔkpale yɛ kɛ ɔdua Gyisɛse Kelaese anwo zo yeava yɛ yeayɛ ɔ mra, kɛ mɔɔ ɔkulo na ɔsɔ ɔ nye la, 6 amaa yeayɛ ayɛlɛyelɛ yeamaa ye anyunlunyia ɛlolɛ ne mɔɔ ɔluale ye kulovolɛ ne anwo zo ɔvale ɔlole yɛ la. 7 Ɔlua ɔ nwo zo bɛlie yɛ wɔ ye mogya ne anu, ɛhɛe, bɛva yɛ ɛtane bɛhyɛ yɛ kɛ mɔɔ ye ɛlolɛ kpole ne de la. 8 Nyamenle maanle yɛnyianle ɛlolɛ ɛhye dɔɔnwo wɔ nrɛlɛbɛ nee ndelebɛbo* muala anu 9 na ɔmaanle yɛnwunle ye ɛhulolɛdeɛ nwo fealeranu edwɛkɛ nwuanzanwuanza ne. Yemɔ a sɔ ɔ nye kɛ mɔɔ ye bodane ne de la 10 kɛ mekɛ ne dwu a ɔbali ninyɛne nwo gyima, yeaboɔboa ninyɛne kɔsɔɔti anloa wɔ Kelaese anu, ninyɛne mɔɔ wɔ anwuma nee ninyɛne mɔɔ wɔ azɛlɛ ye azo la. Ɛhɛe, wɔ ye nu 11 ahenle mɔɔ yɛ nee ye le ko la anu a bɛyɛ yɛ koliagyama a, kɛ mɔɔ ahenle mɔɔ yɛ debie biala maa ɔ nee ye bodane yɛ ko la limoale kpale yɛ kɛ mɔɔ ye ɛhulolɛ ne de la, 12 amaa yɛdayɛ mɔɔ yɛlimoale yɛnyianle anyelazo wɔ Kelaese anu la, yɛaye ye ayɛlɛ na yɛawula ye anyunlunyia. 13 Bɛdabɛ noko, mekɛ mɔɔ bɛdele nɔhalɛ ne, bɛ ngoanelielɛ nwo edwɛkpa ne la, bɛnyianle ye nu anyelazo. Mɔɔ bɛliele bɛlile la, ɔluale ɔ nwo zo ɔvale sunsum nwuanzanwuanza ne mɔɔ ɔvale ɔbɔle ɛwɔkɛ la ɔzɔle bɛ nloa, 14 mɔɔ di agyinlanu* kɛ yɛbanyia agyapadeɛ, mɔɔ ye bodane a le kɛ bɛbalie Nyamenle menli bɛava bɛaye ye anyunlunyia ne ayɛlɛ. 15 Ɛhye ati a medame noko mekɛ mɔɔ mendele diedi mɔɔ bɛlɛ ye wɔ Awulae Gyisɛse anu nee ɛlɔlɛ mɔɔ bɛda ye ali bɛkile nwuanzanwuanzama ne amuala la, 16 meangyakyi kɛ mebayɛ bɛ mo wɔ nwo a. Dahuu mebɔ bɛ duma wɔ me asɔneyɛlɛ nu, 17 kɛ yɛ Awulae Gyisɛse Kelaese Nyamenle ne, anyunlunyia Selɛ ne, ɛmaa bɛ nrɛlɛbɛ sunsum na ɔboa bɛ ɔmaa bɛde ninyɛne mɔɔ ɔye ɔkile la abo wɔ mekɛ mɔɔ bɛlɛnyia ɔ nwo nɔhalɛ ndelebɛbo la. 18 Yebuke bɛ ahonle ne mɔ anye wienyi, amaa bɛanwu anyelazo ne mɔɔ ɔvɛlɛle bɛ ɔrale nu, anyunlunyia anwonyia ne mɔɔ ɔbava yeamaa nwuanzanwuanzama ne kɛ agyapadeɛ la, 19 tumi kpole ɛhye mɔɔ ɔfa ɔmaa yɛdayɛ diedima la da ali wɔ kɛzi ɔfa ye anwosesebɛ bedevinli ne ɔdi gyima la anu, 20 mɔɔ ɔvale ɔlile gyima wɔ mekɛ mɔɔ ɔdwazole Kelaese ɔvile mowuamra anu ɔmaanle ɔdɛnlanle ɔ sa fema zo wɔ anwuma, 21 ɛleka mɔɔ tɛla arane nee tumivolɛma nee anwosesebɛ nee mgbolema nee duma biala la, tɛ ewiade ɛhye* anu angome na mɔɔ ɛlɛba la noko anu. 22 Eza ɔvale ninyɛne kɔsɔɔti ɔwulale ɔ gyakɛ abo na ɔmaanle ɔnleanle debie biala azo wɔ asafo ne anu, 23 yemɔ a le ye sonlabaka ne, mɔɔ ye subane da ali wɔ nu na ɔmaa debie biala di munli la.\n^ Anzɛɛ “adwenle kpalɛ.”\n^ Anzɛɛ “to ɔ bo (ezukoa); si mɔɔ bara la azo (awoba).”


Azuyilɛ Ne Kɔdwu Yigyibiti Ɛlielɛ Ne | Baebolo Nu Edwɛkɛ\nAzuyilɛ Ne Kɔdwu Yigyibiti Ɛlielɛ Ne\nMenli mɔtwɛ pɛ a pɛle Azuyilɛ ne a, noko mekɛ hɔle bie la bɛ nwo zonle bɛyɛle apenle apenle dɔɔnwo. Na, Azuyilɛ ne anzi ɛvolɛ 352, bɛwole Ebileham. Yɛnwu kɛ Nyamenle zile lile ye ɛwɔkɛ zo manle Ebileham wole ralɛ nrenya mɔɔ bɛfɛlɛ ye Ayezeke la. Akee, wɔ Ayezeke amra mrenya nwiɔ ne anu, Nyamenle kpale nu yele Gyekɔbo.\nGyekɔbo nyianle abusua kpole mɔɔ mralɛ mrenya 12 yɛɛ mralɛ mraalɛ noko wɔ nu a. Gyekɔbo amra mrenya 10 ne kpɔle bɛ diema kakula Dwosefi na bɛdɔnenle ye bɛhɔle Yigyibiti akɛlɛzonlenlɛ nu. Amozii, Dwosefi rayɛle tumivolɛ mɔɔ anwo hyia kpalɛ la wɔ Yigyibiti. Mekɛ mɔɔ ɛhɔne kpole bie rale la, Dwosefi zɔle ɔ mediema ne mɔ nleanle kɛ bɛnyia adwenle nzenzaleɛ a. Awieleɛ kolaa ne, Gyekɔbo abusua ne amuala, Yizilayɛma ne, dule hɔle Yigyibiti. Bɛwole Ebileham ɔ nzi ɛvolɛ 290 kolaa na ɛhye azi.\nWɔ ɛvolɛ 215 mɔɔ doale ye la anu, Yizilayɛma ne dɛnlanle Yigyibiti. Wɔ Dwosefi ewule nzi, bɛrayɛle ngɛkɛlɛ wɔ ɛkɛ. Mekɛ hɔle bie la, bɛwole Mosisi, na Nyamenle luale ɔ nwo zo liele Yizilayɛma vile Yigyibiti. Wɔ ɔ muala anu, ɛvolɛ 857 anu tetedwɛkɛ a wɔ Foa NWIƆ ne anu a.\nSaa ɛnwu nyangondonle a, duzu a ɛkakye a?\nNyamenle anye anlie nwo na ɔhwenle bɛ nzo wɔ nwolɛ na ɛhye ka yɛ ɛnɛ.\nDuzu ati a Ebileham vile ye sua nu na ɔhɔdɛnlanle ndanlɛsua nu a?\nDuzu ati a Nyamenle hanle kɛ Ebileham ɛva ɔ ra ne ɛbɔ afɔle ɛ?\nYɛbahola yɛazukoa debie kpalɛ yɛavi mɔɔ ɔyɛle la anu.\nDuzu a maanle Relɛbɛka yɛle yelɛ kpalɛ a? Ye anwofɛlɛko anzɛɛ debie fofolɛ bie ɔ?\nBɛ papa, Ayezeke, hulole Yisɔ kpalɛ, noko bɛ nli, Relɛbɛka, hulole Gyekɔbo kpole kpalɛ.\nGyekɔbo gyale Liya ɔnva nwo kɛ ɛnee ɔkulo Relahyɛle la.\nAsoo bɛvale Gyekɔbo amra mrenyia 12 ne aluma a bɛdonle Yizilayɛ mbusua 12 ne a?\nAgɔnwolɛ ɛtane a vale ɛhye amuala rale a.\nDwosefi Amediema Ne Mɔ Kpɔle Ye\nDuzu ati a bɛ nuhua bie mɔ kulo kɛ bɛku bɛ diema ne ɛ?\nTɛ ɛtane mɔɔ ɔyɛle la ati yɛɛ bɛdole ye efiade a, emomu debie kpalɛ mɔɔ ɔyɛle la ati ɔ.\nNlankɛ nsuu ne nee abɛlɛ mbaka nsuu ne kile debie ko.\nKɛ ɔkɛyɛ na yeanwu ye kɛ bɛhakyi ɔvi mekɛ mɔɔ bɛdɔnenle ye kɛ akɛlɛ la ɛ?\nDuzu ati a bɛfɛlɛ Gyekɔbo abusua ne anu amra Yizilayɛma na tɛ Gyekɔboma ɛ?\nDwobu minlinle ye anwonyia, ɔ mra nee ye kpɔkɛdelɛ. Asoo ɛnee Nyamenle a ɛlɛtwe ɔ nzo ɔ?\nDuzu ati a ɔhanle ɔhilele ye menli ne kɛ bɛhu Yizilayɛ adɔma biala mɔɔ le nrenya la ɛ?\nMekɛ mɔɔ bɛyɛle mɛla kɛ bɛhu Yizilayɛ ngakula mrenya kɔsɔɔti la, ɔ nli bɔle mɔdenle kɛ ɔbalie ye ngoane.\nMekɛ mɔɔ Mosisi nyianle ɛvolɛ 40 la, ɛnee ɔdwenle kɛ yeziezie ɔ nwo kɛ ɔbahola yealie Yizilayɛma, noko ɛnee ɔnle nɔhalɛ.\nNyamenle luale nwanwane ninyɛne ngakyile zo ɔhanle ɔhilele Mosisi kɛ mekɛ ɛdwu kɛ ɔye Yizilayɛma ɔfi Yigyibiti.\nDuzu ati a Falo andie Mosisi yeammaa Yizilayɛma angɔ ɛ?\nNyamenle vale ngyegyelɛ 10 rale Yigyibitima anwo zo ɔluakɛ Falo kpole kɛ ɔbamaa Yizilayɛma ahɔ.\nMosisi luale Nyamenle tumi zo manle nyevile kɔkɔlɛ ne anu hyɛle nwiɔ. Yizilayɛma luale azɛlɛ resee zo pɛle Nyevile Kɔkɔlɛ ne.\nFa nwa awie Fa nwa awie Azuyilɛ Ne Kɔdwu Yigyibiti Ɛlielɛ Ne\nFoa 2—Azuyilɛ Ne Kɔdwu Yigyibiti Ɛlielɛ Ne


Jairo Anye Boale Ye Manle Ɔzonlenle Nyamenle | Ɛbɛlabɔlɛ Nu Edwɛkɛ\nKENGA YE WƆ Afrikaans Albanian Amharic Arabic Armenian Armenian (West) Aymara Bicol Bulgarian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chokwe Cibemba Cinyanja Croatian Czech Danish Dutch Efik English Estonian Ewe Finnish French Ga Georgian German Giliki Guarani Haitian Creole Hibulu Hiligaynon Hiri Motu Hungarian Igbo Iloko Indonesian Italian Japanese Kamba Kazakh Kikaonde Kikongo Kikuyu Kimbundu Kinyarwanda Kirghiz Kirundi Kongo Korean Kwangali Kwanyama Lingala Lithuanian Luganda Lunda Luo Luvale Macedonian Malagasy Maltese Maya Myanmar Ndebele Ndonga Nepali Ngabere Norwegian Nyaneka Nzema Ossetian Otetela Pangasinan Papiamento (Aruba) Papiamento (Curaçao) Polish Portuguese (Brazil) Quechua (Bolivia) Rarotongan Romanian Russian Samoan Sango Sepedi Serbian (Cyrillic) Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tatar Thai Tigrinya Tok Pisin Totonac Tshiluba Tsonga Turkish Tuvaluan Twi Tzotzil Ukrainian Umbundu Venda Vietnamese Xhosa Yoruba Zapotec (Isthmus) Zulu\nJairo Anye Boale Ye Manle Ɔzonlenle Nyamenle\nƆ diema Samuel Ruiz-León Arroyo anloa edwɛkɛ\nAsoo wɔdwenle nwolɛ ɛlɛ kɛ ɛ nye ala a nwu debie mɔɔ ɛngola ɛ nwo ɛhwee yɛ la ɔ? Me diema Jairo wɔ ngyegyelɛ ɛhye bie anu. Noko, ɔ nye die wɔ ɛbɛlabɔlɛ nu. Kolaa na meahilehile deɛmɔti ɔ nye die wɔ ɛbɛlabɔlɛ nu anu la, maa menga ɔ nwo edwɛkɛ mengile wɔ.\nBɛwole Jairo la ɔnyianle ewule bie mɔɔ maa bɛdwidwe mɔɔ bɛfɛlɛ ye spastic quadriplegia la. * Ɛhye ati, ɛnee ɔngola ɔnyɛ ɛhwee. Ye amelɛ ne ɛmmaa ɔnde nganeɛ wɔ ye ndinli ne mɔ anu, yemɔti ɔ sa nee ɔ gyakɛ to bɛka nu anzɛɛ wozo mɔɔ ɔngola ɔnyɛ ɔ nwo ɛhwee a. Ɔyɛ a, Jairo anwo mɔɔ wozowozo ye la maa ɔboda ɔ nwo. Saa menli mɔɔ bikye ye la annea boɛ a, bie a bɛbaboda. Ɔyɛ alɔbɔlɛ kɛ, bɛta bɛfa ɔ sa nee ɔ gyakɛ bɛkyekye ye ehwili ne amaa yeamboda.\nƐNYINLƐ NU NYANEDELƐ\nJairo dele nyane kpole wɔ mekɛ mɔɔ ɛnee ɔlɛnyi la. Mekɛ mɔɔ ɔnyianle siane nsa la yɛɛ ye mgbutike ne bɔle ɔ bo a na ɔmaa ɔ nye zo bulu ye. Fane dɔɔnwo ne ala, yɛ Mame fa ye kɔ asopiti ndɛndɛ, ɔluakɛ ɛnee ɔte nganeɛ kɛ yewu.\nKɛmɔ ɛnee bɛkyekye Jairo asa nee ɔ gyakɛ dahuu la ati, ye mbowule ne mɔ annyia anwosesebɛ. Ɔnyianle ɛvolɛ 16 la, ɔ nze hyeale na ɛnee ɔwɔ kɛ bɛyɛ ye ɛzɔlɛ nee ɔ nze apelehyɛne. Metɛkakye kɛzi ɛnee nyanedelɛ maa Jairo su nɔɔzo biala wɔ mekɛ mɔɔ ɛnee ɔ nwo ɛlɛsa la.\nJairo anwodolɛ ne maa ɔkyia awie mɔ moalɛ dahuu wɔ ye aleɛlilɛ nu, ye tɛladeɛwulalɛ nu, nee ye nla nu. Yɛ awovolɛ a ta yɛ gyima ɛhye mɔ a. Ɛnee Jairo hyia moalɛ ɛdeɛ, noko yɛ awovolɛ hakyele ye dahuu kɛ ye ɛbɛlabɔlɛ ne ɛngyi menli nwo zo ala emomu Nyamenle anwo zo.\nADWELIELILƐ NWO ADENLE BUKELE\nYɛ awovolɛ le Gyihova Alasevolɛ, na mekɛ mɔɔ Jairo le adɔma la ɛnee bɛkenga Baebolo nu edwɛkɛ bɛkile ye. Ɛnee bɛze kɛ saa awie nee Nyamenle lɛ agɔnwolɛvalɛ a yɛɛ ye ɛbɛlabɔlɛ ne bawie ye boɛ a. Jairo ɛnlɛ anwosesebɛ, ɛnee ɔ nwo ta wozo ye, noko ɔbahola yeanyia kenlebie anyelazo kpalɛ. Noko akee, ɛnee bɛnnwu ye kɛ saa Jairo kola te Baebolo nu edwɛkɛ ne abo a.\nMekɛ mɔɔ Jairo le kakula la, yɛ Papa bizale ye kenle ko bie kɛ, “Jairo, ɛbahola ɛ nee me adendɛ ɔ?” Akee ɔdoale zo kɛ, “Saa ɛkulo me a, ɛbayɛ ye zɔ!” Kɛmɔ yɛ Papa bodole ye kɛ ɔha edwɛkɛ kpɔkɛ ko bɔbɔ la ati, ɔmanle monle guale Jairo. Ɔbɔle mɔdenle kɛ ɔbaha edwɛkɛ ɛdeɛ, noko ɛnee ɔtendɛ ɔ kɔmeza abo ala. Ɔyɛle Egya nyane kɛ ɔmanle Jairo zunle la. Noko mɔɔ Jairo yɛle la manle yɛ Papa nwunle kɛ yede mɔɔ ɔhanle la abo. Ɛnee ye ngyegyelɛ ne a le kɛ ɔngola tendɛ.\nYeangyɛ biala, yɛ awovolɛ ne mɔ nwunle kɛ ɔyɛ a Jairo toto ɔ nye na ɔbɔ mɔdenle kɛ ɔda ye nzuzulɛ nee ye nganeɛdelɛ ali. Ɔyɛ a Jairo asa nu to kɛ dahuu bɛnde ye edwɛkɛ bo la. Noko saa yɛ awovolɛ kola nwu debie mɔɔ Jairo ɛlɛfa ɔ nye yeahile bɛ na bɛfa mɔɔ ɔhyia nwo la bɛmaa ye a, ɔmaa ɔ nye die kpalɛ. Ɛnee ɔle adenle mɔɔ ɔdua zo ɔka kɛ meda wɔ ase.\nAwie mɔɔ kile menli ɛdendɛlɛ la zuzule kɛ amaa yɛali adwelie la, ɔwɔ kɛ yɛmaa yɛ sa nwiɔ ne zo wɔ mekɛ mɔɔ yɛlɛbiza ye edwɛkɛ mɔɔ le kɛ ɛhɛe anzɛɛ kyɛkyɛ la. Ɛsalɛ fema ne kile ɛhɛe, bɛne ne kile kyɛkyɛ. Yemɔti, ɔkola ɔkile mɔɔ ɔkulo la ɔlua ɔ nye mɔɔ ɔfa ɔsie ɛsalɛ ne mɔɔ ɔkulo la azo.\nMEKƐ MƆƆ JAIRO ANYE LIELƐ DƐLALE BIALA LA\nGyihova Alasevolɛ yɛ maanzinli nee maangyebakyi nyianu fane nsa ɛvolɛ biala, na bɛmaa Baebolo nu ɛdendɛlɛ bɛkile menli dɔɔnwo. Jairo anye die kpalɛ wɔ mekɛ biala mɔɔ bɛlɛmaa ɛzɔnenlɛ nwo ɛdendɛlɛ la. Mekɛ mɔɔ Jairo nyianle 16 la, yɛ Papa bizale ye kenle ko bie kɛ, “Jairo, ɛkulo kɛ bɛsɔne wɔ ɔ?” Ɛkɛ ne ala, ɔnleanle yɛ Papa asa fema ne ɔvale ɔhilele kɛ ɔlɛ ɛhulolɛ kɛ ɔbayɛ zɔ. Akee yɛ Papa doale zo kɛ, “Wɔlua asɔneyɛlɛ zo wɔbɔ Nyamenle ɛwɔkɛ kɛ ɛbazonle ye dahuu ɔ?” Jairo nleanle yɛ Papa asa fema ne bieko. Ɛnee ɔda ali kɛ Jairo ɛlumua ɛyila ɔ nwo zo ɛmaa Gyihova.\nMekɛ mɔɔ bɛ nee ye zuzule Baebolo nu edwɛkɛ dɔɔnwo anwo la, ɔlale ali kɛ Jairo te kɛzi Keleseɛnema ɛzɔnenlɛ nwo hyia la abo. Yemɔti, wɔ 2004 anu, ɔbuale kpuyia mɔɔ anwo hyia mɔɔ bɛbizale ye la kɛ, “Asoo wɔyila ɛ nwo zo wɔmaa Nyamenle kɛ ɛbayɛ ye ɛhulolɛdeɛ ɔ?” Jairo dole ɔ nye anwuma ɔvale ɔbuale kpuyia ɛhye. Ɛnee ɔle adenle mɔɔ bɛ nee ye ɛha mɔɔ ɔlɛdua zo yeaha kɛ ɛhɛe a. Yemɔti, ɔnyianle ɛvolɛ 17 la, bɛzɔnenle ye kɛ Gyihova Dasevolɛ.\nƆVALE Ɔ NYE ƆDOLE NYAMENLE ANWO ZO\nWɔ 2011, Jairo nyianle adenle fofolɛ mɔɔ bɛdua zo bɛtendɛ la. Kɔmputa mɔɔ bɛfa bɛ nye bɛtendɛ wɔ zolɛ la. Ɔfa ɔ nye ɔsie sɛkɛlɛneɛ mɔɔ wɔ ye milahyinli ne azo la a ɔboa ye ɔmaa ɔnwu debie mɔɔ ɔkpondɛ la wɔ zo. Saa ɔbɔ ɔ nye anzɛɛ ɔnea debie wɔ zolɛ a ɔle kɛ ɔlɛtinli debie wɔ kɔmputa ne azo la. Debie mɔɔ nvoninli wɔ zo la wɔ ye milahyinli ne azo mɔɔ boa Jairo maa ɔkola ɔdi adwelie. Saa ɔfa ɔ nye ɔsie nvoninli ɛhye mɔ ko azo a, debie mɔɔ bɛyɛ wɔ ye milahyinli ne azo la maa bɛte edwɛkɛ mɔɔ bɛhɛlɛ wɔ zo la.\nKɛmɔ Jairo nyianle Baebolo ne anu ndelebɛbo dɔɔnwo la ati, ɔnyianle ɛhulolɛ kɛ ɔbaboa awie mɔ yeamaa bɛade Baebolo ne abo. Saa yɛlɛyɛ yɛ dapɛne abusua Baebolo ɛzukoalɛ ne a, ɔta ɔnea ɔ nzi nee ɔ nyunlu na ɔnea me nee ye kɔmputa ne. Ɔdua adenle ɛhye azo ɔkakye me kɛ mengɛlɛ mualɛ mɔɔ ɔbahola yeamaa wɔ debiezukoalɛ mɔɔ bɛyɛ ye wɔ yɛ Keleseɛnema asafo ne anu la memaa ye.\nWɔ debiezukoalɛ ne abo, ɔtɔ ɔ rɛle aze ɔnea ye milahyinli ne azo na ɔtinli sɛkɛlɛneɛ mɔɔ ɔkpondɛ la azo na akee milahyinli ne tendɛ maa awie biala te. Mekɛ biala mɔɔ ɔbamaa asafo ne anu amra anwosesebɛ wɔ adenle ɛhye azo la, ɔsele. Alex, mɔɔ le Jairo agɔnwo mɔ anu ko la ka kɛ, “Saa mete Jairo mualɛ mɔɔ gyi Baebolo ne azo la a, ɔmaa me nye die dahuu.”\nJairo dua ye kɔmputa ne mɔɔ ɔfa ɔ nye ɔtendɛ wɔ zolɛ la nee ye milahyinli mɔɔ ɔtendɛ la azo ɔmaa mualɛ wɔ debiezukoalɛ bo na ɔka ye diedi ne anwo edwɛkɛ ɔkile awie mɔ\nEza Jairo fa ɔ nye ka ye diedi ne anwo edwɛkɛ kile awie mɔ. Adenle mɔɔ ɔdua zo ɔyɛ ɛhye la a le kɛ ɔtinli nvoninli mɔɔ kile tola mɔɔ nane nee menli ekpunli kɔsɔɔti de anzondwolɛ nu la azo. Saa ɔyɛ ɛhye a, ye kɔmputa ne ka kɛ, “Anyelazo mɔɔ wɔ Baebolo ne anu la a le kɛ azɛlɛ ye bayɛ paladaese mɔɔ anwodolɛ nee ewule ɛnle ɛkɛ bieko a, Yekile 21:4.” Saa tievolɛ ne kile nwolɛ anyelielɛ a, ɔtinli kɔmputa ne azo bieko ɔmaa ɔka kɛ, “Ɛbahulo kɛ me nee wɔ bazukoa Baebolo ne ɔ?” Ɔzinle yɛ nwo kɛ yɛ nenya liele ɛsalɛdolɛ ɛhye azo la. Ɔyɛ anyelielɛ kɛ ɛbanwu Jairo mɔɔ ɔ gɔnwo Dasevolɛ bie ɛlɛboa ye yeamaa bɛahilehile ye Nenya Baebolo ne a! Yɛ nye liele kɛ bɛzɔnenle yɛ Nenya wɔ maanzinli nyianu mɔɔ bɛyɛle wɔ Madrid wɔ August 2014 abo la.\nJairo sukulu kilehilevolɛma nwunle kɛ Nyamenle ɛzonlenlɛ wɔ ye nu kpalɛ. Rosario mɔɔ boka menli mɔɔ bɛkile ye ɛdendɛlɛ anwo la hanle ye mekɛ bie kɛ: “Saa medwenle nwo ɛlɛ kɛ mebahɔ asɔne bie a, anrɛɛ mebayɛ Gyihova Dasevolɛ. Menwu kɛzi Jairo diedi ne ɛmaa ye ɛbɛlabɔlɛ ɛgyinla bodane zo ɔnva nwo tɛnlabelɛ ɛsesebɛ mɔɔ ɔwɔ nu la.”\nMekɛ biala mɔɔ mebagenga Baebolo ne anu ɛwɔkɛ ɛhye meahile Jairo la ɛnee ɔ nye ɛlie: “Abuburama bawuluwulu kɛ ahɛtɛboɛ, yɛɛ mumulema bava anyelielɛ ado edwɛne.” (Ayezaya 35:6) Ɔyɛ a ye abɛ nu bu ɛdeɛ, noko ɔ nye ta die. Ɛhye ɛyɛ boɛ ɔboalekɛ ye ɛbɛlabɔlɛ ne gyi Nyamenle nee ɔ gɔnwo mɔ Keleseɛnema moalɛ zo. Anyelielɛ nee diedi kpole mɔɔ ɔlɛ la di daselɛ kɛ Gyihova ɛzonlenlɛ maa bɛkola bɛgyinla ɛbɛlabɔlɛ nu ngyegyelɛ nloa.\n^ ɛden. 5 Ɔle ewule mɔɔ ka amelɛ ne na ɔmaa bɛbubu bɛgua ɛleka ko mɔɔ bɛngola tia a. Eza ɔkola ɔmaa bɛpɛ mgbutike, ɔmmaa bɛngola aleɛ di, yɛɛ ɔmmaa bɛngola tendɛ. Ewule ɛhye maa bɛdwidwe; ɔmaa bɛ gyakɛ nee bɛ sa yɛ ketee na ɔkyea bɛ kɔme.\nMɔɔ Jairo Agɔnwo Mɔ Ka La\nRosa mɔɔ ɛli 63 la hanle kɛ: “Jairo anye die. Na ɔlɛ ɛhulolɛ kpole kɛ ɔsonle Gyihova.”\nAntonio mɔɔ ɛli 32 la ka kɛ: “Mekɛ biala mɔɔ mekɛnwu kɛ Jairo ɛlɛka ye diedi ne anwo edwɛkɛ la, me nye die kpole.”\nAndrés mɔɔ ɛli 67 noko ka kɛ: “Ɔzɔho kɛ Jairo te edwɛkɛ bie mɔ mɔɔ Baebolo ne kilehile la abo kpalɛ tɛla me.”\nFa nwa awie Fa nwa awie Jairo Anye Boale Ye Manle Ɔzonlenle Nyamenle


<< < Nɔmburu 13 > >>\nMoyisi wìla nambala pele tun pe sa Kana tara kagala ke yewe mbe ke jɛn\n1 Kona, a Yawe Yɛnŋɛlɛ lì si para Moyisi wi ni ma yo fɔ: 2 «Nambala pele wɔ Izirayɛli woolo teele pe ni, cɛnlɛ nuŋgba nuŋgba pyew, naŋa nuŋgba mbe yiri wa, ma pe tun pe sa Kana tara ti kagala ke yewe mbe ke jɛn, to nda mi yɛn na kaan yoro Izirayɛli woolo ye yeri we.»\n3 Ma pe ta wa Paran gbinri wi ni, a Moyisi wì si nambala pele wɔ ma pe tun paa yɛgɛ ŋga na Yawe Yɛnŋɛlɛ làa ki yo wi kan we. Izirayɛli woolo teele poro pele la wɛlɛ. 4 Mbele pàa wɔ pe mɛrɛ ti nda:\nUrubɛn cɛnlɛ li ni, Zakuri pinambyɔ Shamuwa wo pàa wɔ. 5 Simeyɔn cɛnlɛ li ni, Hɔri pinambyɔ Shafati wo pàa wɔ. 6 Zhuda cɛnlɛ li ni, Yefune pinambyɔ Kalɛbu wo pàa wɔ. 7 Isakari cɛnlɛ li ni, Zhozɛfu pinambyɔ Igali wo pàa wɔ. 8 Efirayimu cɛnlɛ li ni, Nuni pinambyɔ Hoze wo pàa wɔ. 9 Bɛnzhamɛ cɛnlɛ li ni, Arafu pinambyɔ Paliti wo pàa wɔ. 10 Zabulɔn cɛnlɛ li ni, Sodi pinambyɔ Gadiyɛli wo pàa wɔ. 11 Zhozɛfu pinambyɔ Manase wi cɛnlɛ li ni, Susi pinambyɔ Gadi wo pàa wɔ. 12 Dan cɛnlɛ li ni, Gemali pinambyɔ Amiyɛli wo pàa wɔ. 13 Asɛri cɛnlɛ li ni, Mikayɛli pinambyɔ Seturi wo pàa wɔ. 14 Nɛfitali cɛnlɛ li ni, Vofisi pinambyɔ Nabi wo pàa wɔ. 15 Gadi cɛnlɛ li ni, Maki pinambyɔ Gewuwɛli wo pàa wɔ.\n16 Ki nambala mbele pe mɛrɛ tì yɔnlɔgɔ, poro wɛlɛ Moyisi wìla wɔ ma tun pe sa tara ti yanri peri wele, peri kagala ke jɛn. A Moyisi wì si Nuni pinambyɔ Hoze† wi mɛgɛ taga naa yinri Zhozuwe.\n17 Naa Moyisi wìla pe tun pe sa tara ti kagala ke yewe mbe ke jɛn sanga ŋa ni, wìla pe pye fɔ: «Ye toro wa Negɛvu tara ti ni, ko puŋgo na, ye kari wa yanwira tara ti ni. 18 Ye tara ti wele, yeri cɛnlɔmɔ pi jɛn. Leele pe pɛɛlɛ pe yɛn ma cɛn wa, na kaa pye pe yɛn fanŋga ni nakoma pe woro fanŋga ni, na kaa pye pe lɛgɛ nakoma pe woro ma lɛgɛ. 19 Pe yɛn ma cɛn tara nda ni, yeri cɛnlɔmɔ pi wele na kaa pye pi yɛn ma yɔn nakoma pi woro ma yɔn. Ye pe cara ti wele na kaa pye pe malaga sigemboro kankan mari maga nakoma peri yaga ma. 20 Ye tara ti wele na kaa pye ti yɛn ma tanla nakoma ti woro ma tanla, na kaa pye tire yɛn wa nakoma tire woro wa. Ye kotogo le ye yɛɛ ni, ye pan ki tara ti tige pire ta ni.»\nKìla yala ki sanga wi ni ɛrɛzɛn pire ti koŋgbannda tì gbɔn.\n21 Kì kaa pye ma, a ki nambala pè si saa tara ti yanri mari kagala ke wele, maga lɛ le Zɛn gbinri wi na fɔ ma saa gbɔn wa Erehɔbu laga ki na, wa Lebo Hamati ca ki tanla. 22 Pàa toro wa Negɛvu tara ti ni, ma saa gbɔn wa Eburɔn ca ki na, wa laga ŋga Ahima sege woolo, naa Sheshayi sege woolo konaa Talimayi sege woolo pàa pye ma cɛn we, poro pàa pye Anaki setirige piile wele. Eburɔn ca pàa ki kan yɛlɛ kɔlɔshyɛn làa toro, a pè si jɛn ma Ezhipiti tara cagbɔgɔ ŋga pàa pye na yinri Zowan ki kan. 23 Naa pàa ka saa gbɔn wa Ɛshikɔli gbunlundɛgɛ ki ni, a pè si ɛrɛzɛn tirige njege ka kɔn ki pire ti shashaga ki ni wa ki na. Kìla pye ma nugu jɛŋgɛ fɔ a leele shyɛn ki lɛ kanŋgaga na pe pajoro ti na. Pàa girenadi tige pire naa figiye tige pire ta lɛ ma kari ti ni. 24 Malɛ le kona, a pè sigi laga ki mɛgɛ taga naga yinri Ɛshikɔli gbunlundɛgɛ. Ɛshikɔli ko kɔrɔ wo yɛn shashaga, mbe ta mbaa nawa tuun ɛrɛzɛn pire shashaga ŋga Izirayɛli woolo pàa kɔn wa ki na.\nPitunmbolo pàa sɔngɔrɔ ma pan ma kagala ŋgele pàa yan ke yɛgɛ yo\n25 Piliye nafa shyɛn toroŋgɔlɔ, a pitunmbolo pè si sɔngɔrɔ ma yiri wa tara ti welesaga ma pan. 26 Pàa pan Moyisi, naa Arɔn konaa Izirayɛli gbogolomɔ woolo pe ni fuun pe kɔrɔgɔ wa Kadɛshi laga ki na, wa Paran gbinri wi ni. Pàa pe yirisaga kagala ke yɛgɛ yo pe kan, mɛɛ tara ti tire pire ti naga pe na. 27 Sɛnrɛ nda pàa yo Moyisi wi kan ti nda: «Mà we torogo tara nda ni wè yiri wa ma pan. Kaselege kona, nɔnɔ naa sɛnrɛgɛ† ti yɛn wa ki tara ti ni fɔ na fuun. Ki tara ti tire pire taa nda. 28 Ɛɛn fɔ, leele mbele pe yɛn ma cɛn wa ki tara ti ni pe yɛn fanŋga ni. Pe cara ti yɛn ma tugbɔlɔ, a pè malaga sigemboro wa mari maga. Wè yɛrɛ nandɔnlɔgɔ Anaki setirige piile pe yan wa. 29 Amalɛki setirige piile poro yɛn ma cɛn wa Negɛvu tara ti ni. Hɛti cɛnlɛ woolo, naa Zhebusi cɛnlɛ woolo konaa Amɔri cɛnlɛ woolo poro yɛn ma cɛn wa yanwira tara ti ni. Kana tara woolo poro yɛn ma cɛn wa Mediterane kɔgɔje yɔn ki na konaa wa Zhuridɛn gbunlundɛgɛ ki ni fuun ki ni.»\n30 Kona, leele mbele pàa pye na sɛnŋgbanra yuun Moyisi wi na, a Kalɛbu wì si pe pye ma yo pe pyeri, ma sho fɔ: «Yoo kari we sa malaga gbɔn ki tara woolo pe ni weri shɔ, ti pye we woro; katugu we yaa ya pe ni.»\n31 Ɛɛn fɔ, a Kalɛbu wi pinlɛyɛɛnlɛ pe nɛɛ yuun fɔ: «Ki fanŋga woro we ni we sa to ki leele mbele pe na, katugu pe yɛn fanŋga ni ma wɛ we na.»\n32 Ko puŋgo na, tara nda pàa saa ti kagala ke yewe mbe ke jɛn, a pe nɛɛ sɛnpere yuun ti kanŋgɔlɔ Izirayɛli woolo pe yɛgɛ na, na yuun fɔ: «Tara nda wè saa ti kagala ke yewe mbe ke jɛn, ti maa leele mbele pe yɛn ma cɛn wa ti ni pe kuun†. Leele mbele wè yan wa, poro wo na, pe ni fuun pe yɛn ma tɔnlɔndɔnlɔ. 33 Wè yɛrɛ letitɔɔnrɔ yan wa, Anaki setirige piile wele. Pa pè yiri wa letugbɔɔrɔ ti cɛnlɛ li ni. Wè we yɛɛ yan paa kambɛɛrɛ yɛn le pe tanla. A poro fun paa we yaan paa kambɛɛrɛ yɛn pe yɛgɛ na†.»


“Mende Nganeɛ Kɛ Ɔwɔ Kɛ Mekakyi Ewiade Ne Bieko” | Baebolo Ne Kakyi Sonla\nKENGA YE WƆ Afrikaans Albanian Amharic Arabic Armenian Aymara Azerbaijani Azerbaijani (Cyrillic) Bicol Bulgarian Catalan Cebuano Chichewa Chinese Cantonese (Traditional) Chinese Mandarin (Simplified) Chinese Mandarin (Traditional) Croatian Czech Danish Dutch Efik English Estonian Ewe Fijian Finnish French Ga Georgian German Giliki Guarani Haitian Creole Hiligaynon Hungarian Icelandic Igbo Iloko Indonesian Italian Japanese Kazakh Kikongo Kikuyu Kiluba Kinyarwanda Kirghiz Korean Latvian Lingala Lithuanian Luo Malagasy Myanmar Ngabere Norwegian Nzema Papiamento (Aruba) Papiamento (Curaçao) Polish Portuguese (Brazil) Quechua (Bolivia) Romanian Russian Sango Sepedi Serbian (Cyrillic) Serbian (Roman) Sesotho (Lesotho) Setswana Shona Sinhala Slovak Slovenian Spanish Sranantongo Swahili Swedish Tagalog Thai Tigrinya Tsonga Turkish Twi Ukrainian Vietnamese Xhosa Yoruba Zulu\nJukka Sylgren anloa edwɛkɛ\nBƐWOLE YE: 1966\nMAANLE MƆƆ ƆVI NU: FINLAND\nMƆƆ ƆYƐLE LA: ƐNEE ƆKULO KƐ NINYƐNE YƐ BOƐ\nMe ngakula nu amuala ɛnee me nye die abɔdeɛ nwo. Ɛnee me abusua ne ta kɔnea kpɔkɛ nee tandane ngɛnlɛma mɔɔ wɔ yɛ sua zo Jyväskylä, mɔɔ wɔ Central Finland la. Medame noko me nye die nane nwo. Mekɛ mɔɔ mele kakula la, ɛnee mekulo kɛ medwu kusu nee twea biala mɔɔ mekɛnwu ye la! Mekɛ mɔɔ melɛnyi la, ɛnee kɛzi menli yɛ nane amumuyɛ la gyegye me. Mekɛ hɔle bie la, menvale me nwo menwulale eku mɔɔ nea nane boɛyɛlɛ zo la anu, na me nee menli dɔɔnwo mɔɔ lɛ me adwenle ne bie la yiale wɔ ɛkɛ.\nYɛbɔle nane adenlenyianlɛ nwo nolo ɛsesebɛ. Yɛmanle menli dele nwolɛ edwɛkɛ na yɛmanle bɛyɛle nwolɛ yɛkile bɛtiale ɛleka ngakyile mɔɔ bɛtɔne nane nwo enrinli na bɛfa nyile bie mɔ bɛwɔ nane bɛnea la. Yɛdele eku fofolɛ bie bɔbɔ mɔɔ bɔ nane nwo bane la. Kɛmɔ ɛnee yɛ nye ɛbolo kɛ yɛyɛ nzenzaleɛ ndɛndɛ yɛamaa yɛ gyima ne ahɔ zo la ati, ɛnee yɛta yɛ nee tumivolɛma ne nyia edwɛkɛ. Bɛhyele me na bɛ nee me hɔle kɔɔto fane dɔɔnwo.\nSaa ɛye nane mɔɔ ɛnee bɛ nwo edwɛkɛ hyia me la ɛsie ahane a, ɛnee ninyɛne gyɛne mɔɔ kɔ zo wɔ ewiade anu la gyegye me. Awieleɛ bɔkɔɔ ne, menvale me nwo menwulale eku ngakyile mɔɔ le kɛ Amnesty International nee Greenpeace anu. Menvale me anwosesebɛ muala memboale bɛ gyima ne. Ɛnee metendɛ memaa ehyiavolɛma, menli mɔɔ ɛhɔne ɛlɛku bɛ nee menli gyɛne mɔɔ hyia moalɛ la.\nNoko akee, ngyikyingyikyi menwunle kɛ menrɛhola menrɛhakyi ewiade ne. Eku ɛhye mɔ bɔle mɔdenle manle bɛlile ngyegyelɛ ekyi anwo gyima ɛdeɛ, noko ɛnee ɔzɔho kɛ ɔ nyunlu ala a ngyegyelɛ mgbole ne mɔ kɔ a. Ɛnee ɔle kɛ asɛɛ ɛtane ɛme ewiade ne amuala la, na ɛnee debie biala ɛnvane awie biala anwo. Ɛnee menlɛ nwolɛ tumi.\nAlɔbɔlɛ mɔɔ ɛnee medi kɛ mengola menyɛ nwolɛ ɛhwee la manle membɔle ɔ bo kɛ medwenle Nyamenle nee Baebolo ne anwo. Ɛnee me nee Gyihova Alasevolɛ ɛzukoa Baebolo ne dɛba. Ɛnee medie meto nu kɛ Alasevolɛ ne mɔ ati ɛnyɛ se yɛɛ bɛ nye liele me nwo ɛdeɛ, noko ɛnee metɛyɛle me adwenle kɛ mekakyi me ɛbɛlabɔlɛ. Mekɛ ɛhye anu, ɛnee ninyɛne ɛyɛ ngakyile.\nMenvale me Baebolo ne na membɔle ɔ bo kɛ mekenga. Ɔkyekyele me rɛle kpalɛ. Menwunle Baebolo edwɛkɛ dɔɔnwo mɔɔ kile kɛ ɔnle kɛ yɛyɛ nane amumuyɛ la. Kɛ neazo la, Mrɛlɛbulɛ 12:10 ka kɛ, “sonla kpalɛ biala dwenle ye nyɛmoa nwo.” (Good News Translation) Menwunle ye noko kɛ ewiade ye anu ngyegyelɛ ne ɛnvi Nyamenle. Emomu, yɛ ngyegyelɛ ne ɛyɛ kpole ɔluakɛ menli dɔɔnwo ɛmmaa ɔngile bɛ adenle. Me nye liele Gyihova ɛlɔlɛ nee ye abotane ne mɔɔ menzukoale nwolɛ debie la anwo kpalɛ.—Edwɛndolɛ 103:8-14.\nMekɛ ɛhye anu, menwunle debie mɔɔ bamaa meanyia Duzu A Baebolo ne Kilehile Amgba A? buluku ne bie la, na menvale menwanle. Yeangyɛ Alasevolɛ mɔɔ bɛle agyalɛma la rale me anlenkɛ ne anwo na bɛhanle kɛ bɛ nee me bazukoa Baebolo ne, menliele mendole nu. Eza membɔle ɔ bo mengɔle Keleseɛne nyianu wɔ Belemgbunlililɛ Asalo. Ɔlua ɛhye azo, Baebolo ne anu nɔhalɛ ne bɔle ɔ bo kɛ ɔsɔ ndinli wɔ me ahonle nu.\nBaebolo ne boale me manle menyɛle nzenzaleɛ dɔɔnwo. Mengyakyile sigalɛte nee nza dɔɔnwo ɛnlonlɛ. Ɛnee akee mesiezie me nwo kɛnlɛma na metendɛ kpalɛ. Mengakyile subane mɔɔ melɛ ye wɔ ewiade tumivolɛma anwo la. (Wulomuma 13:1) Eza mengyakyile me ɛbɛlatane ne, debie mɔɔ ɛnee me ti ɛmi nu la.\nNzenzaleɛ mɔɔ ɛnee yɛ se maa me la a le kɛzi mebanyia eku ngakyile ne mɔ anwo adwenle kpalɛ la. Yeamba ɛkɛ ne ala. Mɔɔ lumua la, mendele nganeɛ kɛ saa megyakyi a, ɔbahile kɛ melɛye eku ɛhye mɔ meamaa. Noko akee, menwunle ye kɛ Nyamenle Belemgbunlililɛ ne ala a le anyelazo kpalɛ maa ewiade ɛhye a. Menzile kpɔkɛ kɛ mebava me anwosesebɛ muala meaboa zɔhane Belemgbunlililɛ ne na meaboa awie mɔ meamaa bɛazukoa nwolɛ debie.—Mateyu 6:33.\nKɛmɔ ɛnee mekpondɛ ninyɛne boɛ la ati, ɛnee mekyɛ menli nu meyɛ bɛ ekpunli nwiɔ—kɛ bɛle kpalɛ anzɛɛ bɛnle kpalɛ—na ɛnee meziezie me nwo kɛ mebadwazo meatia bɛdabɛ mɔɔ mebu bɛ kɛ bɛnle kpalɛ la. Noko ɔlua Baebolo ne moalɛ zo, ɔmmaa memkpɔ awie mɔ. Emomu, mebɔ mɔdenle kɛ mebanyia Keleseɛne ɛlɔlɛ meamaa menli kɔsɔɔti. (Mateyu 5:44) Adenle mɔɔ medua zo meyɛ ɛhye la a le kɛ, meka Nyamenle Belemgbunlililɛ ne anwo edwɛkpa ne mekile menli. Me nye die kɛzi ahunlunyele gyima ɛhye maa anzondwolɛ nee anyelielɛ kɔ zo na ɔmaa menli nyia anyelazo kpalɛ la anwo.\nNinyɛne mɔɔ megyakyi nu memaa Gyihova la maa me nzo nu dwo me. Medie medi kɛ kɛmɔ ɔle Bɔvolɛ la ati, ɔnrɛmaa alesama ɛnrɛyɛ nane amumuyɛ dahuu yɛɛ ɔnrɛmaa bɛnrɛzɛkye yɛ azɛlɛ kɛnlɛma ɛhye. Emomu, ɔlua ye Belemgbunlililɛ ne azo, ɔnrɛhyɛ ɔbayɛ debie biala mɔɔ bɛzɛkye ye la boɛ. (Ayezaya 11:1-9) Me nye die kpole kɛ menwu nɔhalɛ ɛhye mɔ na eza melɛboa awie mɔ meamaa bɛanyia nuhua diedi la. Mende nganeɛ kɛ ɔwɔ kɛ mekakyi ewiade ne bieko.\nEdwɛkɛ ne Mbuluku mɔɔ ɛtwe la anwo edwɛkɛ ƐZINZALƐ ARANE July 2013 | Ɔwɔ Kɛ Ɛdie Ɛzonlenlɛ Ɛdi Ɔ?


Ditilɔnomi 7 | Yintanɛte Zo Baebolo | Ewiade Fofolɛ Ngilebɛbo\nMaanle nsuu mɔɔ bɛbazɛkye bɛ (1-6)\nDeɛmɔti bɛkpale Yizilayɛ la (7-11)\nTieyɛ bamaa yeawie bɛ boɛ kenle bie (12-26)\n7 “Saa Gyihova bɛ Nyamenle ne fa bɛ kɔ azɛlɛ ne mɔɔ bɛlɛkɔ bɛahɔva bɛayɛ bɛ agyapadeɛ la azo a,+ eza ɔbadu maanle maanle mɔɔ bɛ nwo zonle la yeavi zolɛ:+ Hɛtema, Gɛgahyema, Amɔlema,+ Keenama, Pilɛzema, Havaema yɛɛ Gyibɛsema,+ maanle nsuu mɔɔ bɛ nwo zonle na bɛ nwo yɛ se kpalɛ tɛla bɛ la.+ 2 Gyihova bɛ Nyamenle ne bava bɛ awula bɛ sa nu na bɛali bɛ nwo zo konim.+ Ɔwɔ kɛ bɛsɛkye bɛ bɔkɔɔ.+ Ɔnle kɛ bɛ nee bɛ yɛ ngyekyeleɛ anzɛɛ bɛse bɛ anwunvɔne.+ 3 Ɔnle kɛ bɛ nee bɛ yɛ agyalɛ ngyehyɛleɛ biala.* Bɛmmafa bɛ mra mraalɛ bɛmaa bɛ mra mrenyia yɛɛ bɛmmagya bɛ mra mraalɛ bɛmaa bɛ mra mrenyia.+ 4 Ɔluakɛ bɛbahwe bɛ mra ne mɔ bɛavi me nwo na bɛahɔzonle nyamenle gyɛne;+ ɔba ye zɔ a Gyihova bava bɛ nwo ɛya na yeazɛkye bɛ ndɛndɛ.+ 5 “Emomu, mɔɔ ɔwɔ kɛ bɛfa bɛyɛ bɛ la ɛne: Bɛbubu bɛ afɔlemokyea ne mɔ, bɛ ɛzonlenlɛ mpila ne mɔ,+ bɛpepɛ bɛ ɛzonlenlɛ mbaka*+ ne mɔ na bɛyela bɛ ananze ne mɔ mɔɔ bɛgua la.+ 6 Ɔluakɛ bɛle menli nwuanzanwuanza bɛmaa Gyihova bɛ Nyamenle ne, na Gyihova bɛ Nyamenle ne ɛkpa bɛ ɛvi menli kɔsɔɔti mɔɔ wɔ azɛlɛ ye azo la anu kɛ bɛrayɛ ye menli, ye agyapadeɛ titili.*+ 7 “Tɛ kɛ ɛnee bɛ nwo zonle tɛla menli ne kɔsɔɔti la ati a Gyihova hulole bɛ na ɔkpale bɛ a,+ ɔluakɛ ɛnee bɛdabɛ a bɛle ekyi kpalɛ wɔ menli kɔsɔɔti anu a.+ 8 Emomu kɛmɔ Gyihova hulole bɛ yɛɛ kɛmɔ Gyihova lile ndane mɔɔ ɔhanle ɔhilele bɛ nenyia mɔ+ azo la ati a ɔvale ɛsalɛ mɔɔ tumi wɔ nu la ɔyele bɛ kɛ ɔdie bɛ yeavi akɛlɛzonlenlɛ sua nu,+ yeavi Yigyibiti Belemgbunli Falo tumi bo* a. 9 Bɛze ye wienyi kɛ Gyihova bɛ Nyamenle ne a le nɔhalɛ Nyamenle ne, nɔhavo Nyamenle ne, mɔɔ di ye ngyekyeleɛ zo na ɔda ɛlɔlɛ kpundii ali ɔkile awolɛndoazo mɔɔ tɔ zo apenle ko mɔɔ kulo ye na bɛdi ye mɛla zo la.+ 10 Noko ɔbava ɛzɛkyelɛ yeadua menli mɔɔ kpɔ ye la kakɛ wɔ bɛ nye zo.+ Ɔnrɛhwenlehwenle ɔ bo aze wɔ menli mɔɔ kpɔ ye la ɛdeanlɛ nwo; ɔbadua bɛ kakɛ wɔ bɛ nye zo. 11 Ɔti bɛnlea boɛ na bɛli mɛla, adehilelɛ nee ngyehyɛleɛ ne mɔ mɔɔ melɛfa meamaa bɛ ɛnɛ la azo. 12 “Saa bɛkɔ zo bɛtie ngyehyɛleɛ ɛhye mɔ na bɛdi zo a, Gyihova bɛ Nyamenle ne bali ngyekyeleɛ ne nee ɛlɔlɛ kpundii ne mɔɔ ɔhanle nwolɛ ndane ɔhilele bɛ nenyia mɔ la azo. 13 Ɔbahulo bɛ na yeayila bɛ na yeamaa bɛ nwo azo. Ɛhɛe, ɔbayila bɛ yeamaa bɛawo mralɛ dɔɔnwo*+ na bɛ azɛlɛ ne ahye aleɛ, bɛ ma, bɛ nwanye fofolɛ, bɛ nwole,+ bɛ nlankɛ mralɛ nee bɛ mboane mralɛ nwo bazo wɔ azɛlɛ ne mɔɔ ɔhanle ndane ɔhilele bɛ nenyia mɔ kɛ ɔbava yeamaa bɛ la azo.+ 14 Bɛbayila bɛ bɛadɛla menli kɔsɔɔti;+ nrenyia anzɛɛ raalɛ biala mɔɔ wɔ bɛ nu la ɛnrɛyɛ mota, yɛɛ bɛ nyɛmoa noko ɛnrɛyɛ mota.+ 15 Gyihova baye anwodolɛ kɔsɔɔti avi bɛ nwo zo, na ɔnrɛva ewule ɛzulolɛ ne mɔ mɔɔ bɛnwunle bɛ wɔ Yigyibiti la bie ɔnrɛra bɛ nwo zo.+ Emomu ɔbava yeara menli mɔɔ kpɔ bɛ la kɔsɔɔti anwo zo. 16 Ɔwɔ kɛ bɛsɛkye* menli mɔɔ Gyihova bɛ Nyamenle ne bava bɛ awula bɛ sa nu la amuala.+ Ɔnle kɛ bɛse* bɛ anwunvɔne,+ yɛɛ ɔnle kɛ bɛsonle bɛ nyamenle ne mɔ,+ ɔluakɛ ɛhye bahola ayɛ ɛhane amaa bɛ.+ 17 “Saa ɛka ye wɔ wɔ ahonle nu kɛ, ‘Maanle maanle ɛhye mɔ zonle tɛla yɛ. Kɛ ɔkɛyɛ na meavoa bɛ ɛ?’ a,+ 18 ɔnle kɛ ɛsulo bɛ.+ Ɔwɔ kɛ ɛkakye mɔɔ Gyihova wɔ Nyamenle ne vale yɛle Falo nee Yigyibiti amuala,+ 19 ndɛnebualɛ* mgbole ne mɔ mɔɔ ɛnwunle ye ɛ nye zo nee sɛkɛlɛneɛ+ nee nwanwane ninyɛne yɛɛ ɛsalɛ mɔɔ tumi wɔ nu nee ɛsalɛ mɔɔ bɛdende mɔɔ Gyihova wɔ Nyamenle ne vale yele wɔ vile ɛkɛ ne la.+ Zɔhane ala a Gyihova wɔ Nyamenle ne bava ayɛ menli mɔɔ ɛsulo bɛ la kɔsɔɔti a.+ 20 Gyihova wɔ Nyamenle ne bamaa menli ne arɛle abɔ* kɔkpula kɛ bɛdabɛ mɔɔ bɛbaha+ mɔɔ bɛlɛfa bɛ nwo bɛavea bɛavi ɛ nyunlu la abo zo baminli la. 21 Mmasulo bɛ, ɔluakɛ Gyihova wɔ Nyamenle ne nee wɔ lua,+ ɔle Nyamenle kpole mɔɔ ɔ nwo yɛ ɛzulolɛ a.+ 22 “Gyihova bɛ Nyamenle ne bavoa maanle maanle ɛhye mɔ avi bɛ nyunlu ngyikyi ngyikyi.+ Ɔnrɛmaa bɛnrɛzɛkye bɛ ndɛndɛ, amaa nane anwo ɛzulolɛ ne mɔ anwo anzo na bɛangyegye bɛ. 23 Gyihova bɛ Nyamenle ne bava bɛ awula bɛ sa nu na yeazɛkye bɛ bɔkɔɔ kɔkpula kɛ ɔbabɔ bɛ bo zo la.+ 24 Ɔbava bɛ arelemgbunli ne mɔ yeawula bɛ sa nu+ na bɛakyikyi bɛ aluma bɛavi azɛlɛ ye azo.+ Awie biala ɛnrɛhola ɛnrɛgyinla bɛ nyunlu+ kɔkpula kɛ bɛbabɔ bɛ bo zo.+ 25 Ɔwɔ kɛ bɛfa senle bɛyela bɛ ananze ne mɔ mɔɔ bɛgua la.+ Bɛmmamaa bɛ nye bolo dwɛtɛ fufule nee nvutuke ne mɔɔ wɔ nwolɛ la anzɛɛ bɛmmafa bie,+ amaa yeanzua bɛ ɛhane, ɔluakɛ ɔle Gyihova bɛ Nyamenle ne kyibadeɛ.+ 26 Ɔnle kɛ bɛfa bɛkyi debie bɛba bɛ sua nu amaa bɛanyɛ kɛ deɛ ne mɔɔ ɔwɔ kɛ bɛsɛkye ye la. Ɔwɔ kɛ bɛmaa ɔyɛ bɛ ɛtane na bɛkyi ye bɔkɔɔ, ɔluakɛ ɔle debie mɔɔ ɔwɔ kɛ bɛsɛkye ye a.\n^ Anzɛɛ “bɛgyigya bɛ nwo.”\n^ Anzɛɛ “agyapadeɛ mɔɔ sonle bolɛ.”\n^ Hibulu aneɛ nu, “asa anu.”\n^ Hibulu aneɛ nu, “ɔbayila bɛ awodeɛ nu ma.”\n^ Hibulu aneɛ nu, “bɛtete.”\n^ Hibulu aneɛ nu, “kɛ bɛmaa bɛ nye se.”\n^ Anzɛɛ ɔkola ɔkile, “bamaa ɛzulolɛ aha menli ne.”


Mrɛlɛbulɛ 10 | Yintanɛte Zo Baebolo | Ewiade Fofolɛ Ngilebɛbo\nRalɛ nrɛlɛbɛvolɛ maa ye papa anye die (1)\nƐsalɛ mɔɔ yɛ gyima ɛsesebɛ la nyia ɔ nwo (4)\nEdwɛkɛ dɔɔnwo fa mɛladonlɛ ba (19)\nGyihova nyilalɛ maa bɛnyia bɛ nwo (22)\nGyihova ɛzulolɛ maa bɛnyi bɛkyɛ (27)\n10 Sɔlɔmɔn mrɛlɛbulɛ.+ Ralɛ nrɛlɛbɛvolɛ maa ye papa anye die,+Noko ralɛ koasea maa ye mame di nyane. 2 Nvasoɛ ɛnrɛra agyapadeɛ mɔɔ bɛdua amumuyɛ adenle zo bɛnyia la azo,Noko tenleneyɛlɛ a die sonla fi ewule nu a.+ 3 Gyihova ɛnrɛmaa ɛhɔne ɛnrɛhu tenlenenli,*+Noko ɔnrɛmaa amumuyɛma asa ɛnrɛha mɔɔ bɛkpondɛ la. 4 Ɛsalɛ mɔɔ ɛnyɛ gyima la bali ehyia,+Noko ɛsalɛ mɔɔ yɛ gyima ɛsesebɛ la nyia ɔ nwo.+ 5 Ralɛ mɔɔ fa nwunu yɛ gyima la boɔboa ye ma nloa wɔ wawaa mekɛ nu,Noko ralɛ mɔɔ dafe botoo wɔ ma ɛdelɛ mekɛ nu la bɔ ɔ nwo anyiemgba.+ 6 Tenlenenli banyia nyilalɛ,+Noko amumuyɛnli anloa kedɛheda basabasayɛlɛ zo. 7 Tenlenenli duma kpalɛ* maa bɛyila ye,+Noko amumuyɛnli duma baminli.*+ 8 Sonla mɔɔ ze nrɛlɛbɛ la balie adehilelɛ* ado nu,+Noko sonla mɔɔ tendɛ koasea nu la, bɛbatietia ɔ nwo zo.+ 9 Sonla mɔɔ fa nɔhalɛlilɛ* dua la banyia banebɔlɛ,+Noko sonla mɔɔ maa ye ndenle nu kyeɛhyea la, bɛbanwu ɔ nzi.+ 10 Sonla mɔɔ bɔ ɔ nye bɛlɛbɛla awie mɔ la maa bɛdi nyane,+Yɛɛ sonla mɔɔ tendɛ koasea nu la, bɛbatietia ɔ nwo zo.+ 11 Tenlenenli anloa le ngoane ɛvileka,+Noko amumuyɛnli anloa kedɛheda basabasayɛlɛ zo.+ 12 Ɛkpɔlɛ a fa manzonlehwenlɛ ba a,Noko ɛlɔlɛ keda mɛladonlɛ kɔsɔɔti azo.+ 13 Nrɛlɛbɛ wɔ sonla mɔɔ lɛ nwunu la anloa anu,+Noko bɛfa baka bɛbila sonla mɔɔ ɛnlɛ adwenle* la anzi.+ 14 Menli mɔɔ ze nrɛlɛbɛ la a le bɛdabɛ mɔɔ bɛkɔ zo bɛsukoa ninyɛne mɔɔ nvasoɛ wɔ zo la,+Noko koasea nloa twehwe ɛzɛkyelɛ.+ 15 Sukoavolɛ anwonyia* le ye suakpole mɔɔ bɛdo nwolɛ bane. Ehyia a sɛkye ehyiavolɛma a.+ 16 Tenlenenli gyimayɛlɛ maa ɔnyia ngoane,Noko amumuyɛnli asa anloa gyima kɔwie ɛtane nu.+ 17 Sonla mɔɔ die ɛdenrɛdenrɛlɛ to nu la le ngoane adenle,*Noko sonla mɔɔ kpo ahwibɛnyunlu la maa awie mɔ fo adenle. 18 Sonla mɔɔ fea ye ɛkpɔlɛ zo la bɔ adalɛ,+Yɛɛ sonla mɔɔ kpɔsa sɛkye awie mɔ duma la le koasea. 19 Saa ɛdendɛlɛ so a, mɛladonlɛ ɛmkpa nu,+Noko sonla mɔɔ nea ɔ nloa boɛ la ze nrɛlɛbɛ.+ 20 Tenlenenli atafinlima le kɛ dwɛtɛ fufule kpalɛ,+Noko amumuyɛnli ahonle ɛdeɛ, asɛɛ nvasoɛ biala ɛnle zo. 21 Tenlenenli anloa maa menli dɔɔnwo nyia aleɛ di,*+Noko koasea wu ɔluakɛ ɔnlɛ adwenle.+ 22 Gyihova nyilalɛ a maa sonla nyia ɔ nwo a,+Na Ɔnva nyanelilɛ* biala ɔmboka nwo. 23 Koasea ɛlɛbɔ anyiemgba ɛbɛla a, ɔfa ye kɛ ɔle nwɔhoa,Noko sonla mɔɔ lɛ adwenlenunwunlɛ la ze nrɛlɛbɛ.+ 24 Mɔɔ amumuyɛnli sulo la bara ɔ nwo zo;Noko mɔɔ tenlenenli kulo la, bɛbayɛ bɛamaa ye.+ 25 Saa ahumu ne pɛ nu a, amumuyɛnli ne ɛnrɛdɛnla ɛkɛ ne bieko,+Noko tenlenenli le adiabo dahuu.+ 26 Kɛzi nza nyinyialera yɛ egyele na esike yɛ ɛnyelɛ la,Zɔhane ala a mgbovonle sonla de maa awie mɔɔ kɛzoa ye la* a. 27 Gyihova ɛzulolɛ maa bɛnyi bɛkyɛ,+Noko bɛbapɛ amumuyɛma ɛvolɛ zo.+ 28 Tenlenema anyelazo maa bɛ nye die,+Noko amumuyɛma anyelazo baminli.+ 29 Gyihova adenle le aranemgbole maa awie mɔɔ edwɛkɛ ɛnle ɔ nwo la,+Noko ɔle ɛzɛkyelɛ ɔmaa ɛtanevolɛma.+ 30 Bɛnrɛmaa tenlenenli ɛnrɛdɔ aze ɛlɛ,+Noko amumuyɛnli ɛnrɛdɛnla azɛlɛ ne azo bieko.+ 31 Tenlenenli anloa so nrɛlɛbɛ ma,Noko bɛbapɛ adalɛ ɛtafinlimalɛ bado ye lɔ. 32 Tenlenenli anloa ze mɔɔ le kpalɛ la,Noko amumuyɛnli anloa ka adalɛ edwɛkɛ.\n^ Anzɛɛ “tenlenenli ɛkɛla.”\n^ Hibulu aneɛ nu, “ɛhakyelɛ.”\n^ Hibulu aneɛ nu, “bakpɔlɔ.”\n^ Hibulu aneɛ nu, “mɛla ne mɔ.”\n^ Anzɛɛ “debie mɔɔ sonle bolɛ la.”\n^ Anzɛɛ ɔkola ɔkile, “lua ngoane adenle nu.”\n^ Anzɛɛ “kile menli dɔɔnwo adenle.”\n^ Anzɛɛ “alɔbɔlɛlilɛ; anwongyelelɛ.”\n^ Anzɛɛ “ye gyimamenle.”


Azɛlɛ Ye Azo Paladaese Ne—Asoo Ɔle Nɔhalɛ Edwɛkɛ?\nƐzinzalɛ Arane | No. 4 2017\nKENGA YE WƆ Acholi Afrikaans Albanian Amharic Arabic Armenian Armenian (West) Aukan Aymara Azerbaijani Azerbaijani (Cyrillic) Baoule Bashkir Batak (Karo) Batak (Toba) Biak Bicol Bislama Bulgarian Cambodian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Chol Chuukese Chuvash Cibemba Cinyanja Croatian Czech Dangme Danish Digor Drehu Dutch Efik English Estonian Ewe Fijian Finnish Fon French Ga Garifuna Georgian German Giliki Greenlandic Guarani Gujarati Gun Haitian Creole Hausa Hibulu Hiligaynon Hindi Hiri Motu Hmong (White) Hungarian Iban Ibanag Icelandic Igbo Iloko Indonesian Isoko Italian Japanese Javanese Kabiye Kamba Kannada Karen (S'gaw) Kazakh Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisonge Kongo Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lhukonzo Lingala Lithuanian Lomwe Luganda Lunda Luo Luvale Macedonian Macua Malagasy Malay Malayalam Maltese Mam Mambwe-Lungu Mapudungun Marathi Marshallese Mauritian Creole Maya Mazatec (Huautla) Mbunda Mongolian Moore Nahuatl (Guerrero) Nahuatl (Huasteca) Nahuatl (Northern Puebla) Navajo Ndebele Ndebele (Zimbabwe) Ndonga Nepali Ngangela Nias Niuean Norwegian Nyaneka Nzema Oromo Ossetian Otetela Palauan Pangasinan Papiamento (Aruba) Papiamento (Curaçao) Persian Polish Ponapean Portuguese (Brazil) Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Imbabura) Rarotongan Romanian Runyankore Russian Rutoro Samoan Sango Saramaccan Sepedi Serbian (Cyrillic) Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tahitian Tamil Telugu Tetun Dili Thai Tigrinya Tiv Tojolabal Tok Pisin Tshiluba Tshwa Tsonga Turkish Twi Tzeltal Tzotzil Ukrainian Umbundu Urhobo Uruund Venda Wallisian Waray-Waray Wayuunaiki Wolaita Xhosa Yapese Yoruba Zande Zulu\nPraslin, Seychelles, ɛleka mɔɔ Sogya kpanyinli Gordon nwunle ye Yidɛn tola ne wɔ 1881 la\nAzɛlɛ Ye Azo Paladaese Ne—Asoo Ɔle Nɔhalɛ Edwɛkɛ?\nPaladaese! Saa ɛnwu nvoninli ngɛnlɛma mɔɔ wɔ magazine anzɛɛ TV zo la a, ɔmaa ɔyɛ kɛ asɛɛ ɛbahola wɔahɔ “paladaese” bie mɔɔ wɔ moamoa la wɔahɔlie ɛ menle na ɛ rɛle avi wɔ ngyegyelɛ kɔsɔɔti. Noko kɛ mɔɔ yɛze la, saa ɛkɔ na ɛsia ɛba a, debie biala ɛngakyi wɔ wɔ ɛbɛlabɔlɛ nu.\nNoko akee, tumi wɔ anyelielɛ edwɛkɛ mɔɔ fale paladaese anwo la anu. Bie a, yɛbabiza kɛ: ‘Asoo “paladaese” le nzuzulɛ kɛnlɛma bie ala. Duzu a maa ɔyɛ kɛnlɛma a? Na ɔbahola yeayɛ nɔhalɛ edwɛkɛ ɔ?’\nKƐZI BIE MƆ NWU PALADAESE LA\nƆvi tete ne, saa menli te Paladaese nwo edwɛkɛ a bɛ nye die. Bɛ nye die mɔɔ Baebolo ne ka fale ‘tola bie mɔɔ wɔ Yidɛn, wɔ aduduleɛ nehane’ la anwo la. Duzu a maa tola ne yɛ kɛnlɛma a? Baebolo ne ka kɛ: ‘Gyihova Nyamenle maanle mbaka kɔsɔɔti mɔɔ le ngɛnlɛma nee mɔɔ bɛdi a ɔyɛ boɛ la fifile.’ Ɛnee tola zɔhane le ɛleka kɛnlɛma kpalɛ. Mɔɔ yɛ anyelielɛ kpalɛ la a le kɛ, ‘ngoane baka fifile tola ne anu.’—Mɔlebɛbo 2:8, 9.\nBieko, Mɔlebɛbo buluku ne ka azule nna mɔɔ se tola ne anu la anwo edwɛkɛ. Ɛnɛ, yɛze azule ɛhye mɔ anu nwiɔ—Taegelese nee Yufileti. (Mɔlebɛbo 2:10-14) Azule nwiɔ ɛhye se kɔ Pɛhyea Nyevile nu, ɛleka mɔɔ ɛnɛ ɔle Iraq la, ɛnee ɔboka tete Pɛhyea anwo.\nƐhye ati a, azɛlɛ ye azo Paladaese ne ɛlie duma wɔ Pɛhyeama amaamuo nu la. Tola mɔɔ bɛhye nwo mɔɔ mbaka nee felawɔse wɔ nu anwo nvoninli wɔ Pɛhyeama kapɛte mɔɔ bɛyɛle ye ɛvoya 16 mɔɔ ɛze la azo. Ɔwɔ Philadelphia ninyɛne ɛzielɛ ɛleka wɔ Pennsylvania, U.S.A. Pɛhyea edwɛkɛ “tola mɔɔ bɛhye nwo” eza kile “paladaese,” yɛɛ mɔɔ wɔ kapɛte ne azo la maa yɛnwu kɛzi Baebolo ne ka Yidɛn tola kɛnlɛma ne anwo edwɛkɛ la.\nBɛto Paladaese nwo nwɔra wɔ aneɛ dɔɔnwo anu wɔ ewiade ɛleka dɔɔnwo. Mɔɔ menli ɛlɛtu ahɔ ewiade ɛleka ngakyile la, bɛfa tola ne anwo edwɛkɛ ne bie bɛkɔ. Mekɛ ɛlɛkɔ la bɛvale diedi nee amaamuo ngakyile bɛfonlanle nu. Ɛnɛ, saa menli ɛlɛkile ɛleka mɔɔ le kɛnlɛma kpalɛ la a bɛka kɛ ɔle paladaese.\nMenli mɔɔ kpɔsa ɛleka ngakyile la ɛha kɛ bɛnwu ɛleka mɔɔ ɛnee paladaese ne wɔ la. Kɛ neazo la, mɔɔ Britain sogya kpanyinli Charles Gordon hɔle Seychelles wɔ 1881 la, ɔ nye liele Vallée de Mai ne mɔɔ ɛnɛ ɔle Ewiade Ne Agyadeɛ ɛleka la anwo. Ɔhanle kɛ yemɔ a le Yidɛn tola ne a. Mɔɔ Italy meli kavolɛ Christopher Columbus dwule Hispaniola mɔɔ ɛnɛ yemɔ a le Dominican Republic nee Haiti wɔ ɛvoya 15 ne anu la, ɛnee ɔsuzu kɛ yebikye Yidɛn tola ne.\nTete azɛkɛlata mɔɔ bo 190 mɔɔ kile Adam nee Yive mɔɔ bɛwɔ Yidɛn ne anu la wɔ adwuleso tetedwɛkɛ buluku Mapping Paradise anu. Azɛkɛlata ko mɔɔ yɛ azibɛnwo wɔ nu la a le Beatus mɔɔ vi Liébana ɛdeɛ ne mɔɔ ɔyɛle wɔ ɛvoya 13 ne la. Ɛlɛka ekyi bie wɔ ɔ ti zo mɔɔ paladaese nvoninli wɔ nu a. Wɔ ɛkɛ ne ɛbanwu azule nna ne: “Tigris,” “Eufrates,” “Pison,” yɛɛ “Geon” ne wɔ zo. Ko biala se fa kodoka nna ne anu ko anu. Ɔsuzu kɛ ɔgyi ɛkɛ ne ɔmaa Kilisienema ɛzonlenlɛ ne mɔɔ dele kpondenle ɛleka biala la. Ninyɛne ɛhye mɔ maa yɛnwu kɛ ɔnva nwo kɛ ɛnee bɛnze ɛleka kpɔtee mɔɔ paladaese mumua ne wɔ la, yɛtɛkakye nwolɛ edwɛkɛ mɔɔ yɛ anyelielɛ la.\nƐnee bɛze John Milton mɔɔ hɛlɛle Paradise Lost edwɛkɛdwɛndolɛ ne wɔ ɛvoya 17 anu la. Ɔhanle Adam ɛtane ne nee Yidɛn mɔɔ bɛvoanle bɛ bɛvile la anwo edwɛkɛ. Eza ɔhanle dahuu ngoane nwo ɛwɔkɛ mɔɔ bara azɛlɛ ye azo la anwo edwɛkɛ wɔ nu kɛ: “Akee azɛlɛ ye azo amuala bayɛ paladaese.” Nzinlii Milton hɛlɛle buluku ne ndoazo na ɔdole ye duma Paradise Regained.\nBƐ ADWENLE HAKYILE\nAzɛlɛ ye azo Paladaese ne mɔɔ minlinle la anwo edwɛkɛ tɛbɔ alesama tetedwɛkɛ nu na nwolɛ hyia bɛ. Noko, duzu ati a menli ɛkpo kɛ ɔle zɔ ɛ? Kɛ mɔɔ Mapping Paradise buluku ne ka la, “menli mɔɔ sukoa Nyamenle nee ewiade ne anwo debie la . . . ɛnlie ɛleka mɔɔ ɛnee Paladaese ne wɔ la anwo edwɛkɛ ɛndo nu fee.”\nBɛkilehile menli dɔɔnwo mɔɔ kɔ asɔne la kɛ kenle bie bɛbahɔ anwuma na bɛnrɛdɛnla azɛlɛ ye azo wɔ Paladaese. Noko Baebolo ne ka ye wɔ Edwɛndolɛ 37:29 kɛ: “Tenlenema bava azɛlɛ ne ayɛ bɛ ɛdeɛ, na bɛadɛnla zolɛ dahuu.” Kɛmɔ ɛnɛ azɛlɛ ne ɛnle Paladaese la ati, kɛ ɔkɛyɛ na yɛanyia anyelazo kɛ ɛwɔkɛ zɔhane bara nu ɛ? *\nAZƐLƐ YE AZO PALADAESE NE ANWO NƆHALƐ EDWƐKƐ\nGyihova Nyamenle mɔɔ bɔle alimoa Paladaese ne la ɛbɔ ɛwɔkɛ kɛ ɔbava yeazie ɛkɛ ne bieko. Kɛzi ɔbayɛ ye ɛ? Gyisɛse hanle kɛ yɛyɛ nzɛlɛlɛ kɛ: “Wɔ Belemgbunlililɛ ɛrɛla. Wɔ ɛhulolɛdeɛ ɛyɛ ɛkɛ wɔ azɛlɛ ye azo kɛ anwuma la.” (Mateyu 6:10) Belemgbunlililɛ zɔhane le ewiade arane mɔɔ Gyisɛse Kelaese a di zolɛ tumi a, na ɔbali alesama tumililɛ kɔsɔɔti agyakɛ anu. (Daneɛle 2:44) Wɔ Belemgbunlililɛ ne tumililɛ bo, Nyamenle ɛhulolɛdeɛ mɔɔ ɔlɛ kɛ ɔbayɛ azɛlɛ ne Paladaese la ‘bayɛ ɛkɛ.’\nSunsum ne hanle ngapezonli Ayezaya maanle ɔhɛlɛle kɛzi asetɛnla bayɛ wɔ kenle bie Paladaese ne anu la anwo edwɛkɛ kɛ ngyegyelɛ nee konle kɔsɔɔti bavi ɛkɛ. (Ayezaya 11:6-9; 35:5-7; 65:21-23) Yɛmaa wɔ anwosesebɛ kɛ, fa mekɛ ekyi kenga zɔhane ngɛlɛlera ne mɔ wɔ wɔ Baebolo ne anu. Saa ɛyɛ ɛhye a, ɔbamaa wɔanyia anwodozo wɔ Nyamenle ɛwɔkɛ ne mɔ anu. Akee menli mɔɔ badɛnla aze wɔ Paladaese la anye balie na bɛanyia Nyamenle ɛlolɛ, ninyɛne mɔɔ Adam minlinle bɛ la.—Yekile 21:3.\nDuzu ati a yɛbahola yɛanyia anwodozo kɛ azɛlɛ ye azo paladaese ne le nɔhalɛ edwɛkɛ ɛ? Ɔluakɛ Baebolo ne ka kɛ ‘Anwuma lɔ le Gyihova ɛdeɛ, yɛɛ yeva azɛlɛ ye yemaa menli.’ Azɛlɛ ye azo paladaese ne le debie mɔɔ ‘Nyamenle mɔɔ ɔngola ɔmbɔ adalɛ la ɛva ɛbɔ ɛwɔkɛ mekɛ tendenle a.’ (Edwɛndolɛ 115:16; Taetɛse 1:2) Nea anyelazo kɛnlɛma mɔɔ Baebolo ne maa yɛnyia a—Dahuu ngoane wɔ Paladaese!\n^ ɛden. 15 Eza ɔyɛ anyelielɛ kɛ wɔ Koran ne anu, Al-Anbiya’ [Ngapezoma] ne ka ye wɔ sura 21 ngyɛnu 105 ne kɛ, “Tenlenema mɔɔ wɔ Me menli avinli la badɛnla azɛlɛ ne azo.”\nBie A Eza Ɛ Nye Balie\nAzɛlɛ Ye Azo Paladaese Ɛwɔkɛ Ne Hakyile Me Subane!\nIvars Vigulis vale ye ɛbɛlabɔlɛ ziele dumalielɛ, anyunlunyia, nee moto ɛzulɛ nu anyelielɛ zo. Kɛzi Baebolo ne anu nɔhalɛ ne hanle ye ɛbɛlabɔlɛ ɛ?\nFa nwa awie Fa nwa awie Azɛlɛ Ye Azo Paladaese Ne—Asoo Ɔle Nɔhalɛ Edwɛkɛ?\nEDWƐKƐ TITILI Kpuya Mɔɔ Kye Adwenle\nEDWƐKƐ TITILI Mɔɔ Baebolo Ne Ka Ye Wɔ Ngoane Nee Ewule Nwo La\nMekɛ Mɔɔ Kulovolɛ Bie Ɛnde Kpɔkɛ\nElias Hutter Nee Ye Hibulu Baebolo Ne\nHibulu Ngɛlɛlerakpɔkɛ Nretee Ne Maa Yɛ Anwodozo Yɛ Kpole\nDuzu A Baebolo Ne Ka A?\nDuzu Ati A Menli Wu A?\nEdwɛkɛ ne Mbuluku mɔɔ ɛtwe la anwo edwɛkɛ ƐZINZALƐ ARANE Duzu A Baebolo Ne Ka Ye Wɔ Ngoane Nee Ewule Nwo A?\nFa nwa awie Fa nwa awie ƐZINZALƐ ARANE Duzu A Baebolo Ne Ka Ye Wɔ Ngoane Nee Ewule Nwo A?\nDuzu A Baebolo Ne Ka Ye Wɔ Ngoane Nee Ewule Nwo A?\nƐZINZALƐ ARANE Duzu A Baebolo Ne Ka Ye Wɔ Ngoane Nee Ewule Nwo A?


2 Kɔlentema 3 | Yintanɛte Zo Baebolo | Ewiade Fofolɛ Ngilebɛbo\nMɔɔ Tɔ Zo Nwiɔ Kɔmaa Kɔlentema 3:1-18\nNganvolɛ ngɛlata (1-3)\nNgyekyeleɛ fofolɛ ne sonvolɛma (4-6)\nNgyekyeleɛ fofolɛ ne lɛ anyunlunyia kpole (7-18)\n3 Yɛlɛbɔ ɔ bo yɛahanvo yɛ nwo bieko ɔ? Anzɛɛ ɔhyia kɛ yɛfa nganvolɛ ngɛlata yɛbɛlɛ bɛ anzɛɛ yɛdie bie yɛfi bɛ ɛkɛ ne, kɛ mɔɔ bie mɔ yɛ la ɔ? 2 Bɛdabɛ a bɛle yɛ kɛlata+ mɔɔ bɛhɛlɛ ye wɔ yɛ ahonle zo mɔɔ menli kɔsɔɔti nwu ye na bɛkenga a. 3 Ɔluakɛ ɔda ali kɛ bɛle Kelaese kɛlata mɔɔ yɛhɛlɛ kɛ azonvolɛ a,+ tɛ ɛnke a yɛvale yɛhɛlɛle a, emomu tease Nyamenle ne sunsum ne a yɛvale yɛhɛlɛle a, yɛangɛlɛ ye wɔ awolɛ ndɛbandɛba zo+ emomu ahonle mɔɔ le kɛ awolɛ ndɛbandɛba mɔɔ bɛva nwonane bɛyɛ la azo.+ 4 Yɛlɛ anwodozo ɛhye wɔ Nyamenle anu ɔlua Kelaese anwo zo. 5 Yɛnga kɛ yɛdayɛ mumua ne yɛfɛta bɔkɔɔ kɛ yɛyɛ gyima ɛhye, emomu Nyamenle a ɛmaa yɛfɛta bɔkɔɔ a,+ 6 yemɔ a yemaa yɛfɛta bɔkɔɔ kɛ ngyekyeleɛ fofolɛ bie anwo sonvolɛma a,+ ɔnvi mɛla ne mɔɔ bɛhɛlɛ la,+ emomu ɔvi sunsum ne; ɔluakɛ mɛla ne mɔɔ bɛhɛlɛ la fa ewule fɔlɛbualɛ ba,+ na sunsum ne maa ngoane.+ 7 Na saa mɛla ne mɔɔ fa ewule ba mɔɔ bɛhɛlɛle ye wɔ awolɛ zo la+ vale anyunlunyia zɛhae rale na Yizilayɛma angola annea Mosisi anyunlu ɔlua anyunlunyia ne mɔɔ wɔ ɔ nyunlu,+ anyunlunyia mɔɔ ɛnee bapɛ nu la ati a, 8 ɛnee kɛ ɔkɛyɛ mɔɔ sunsum ne mɔɔ bɛfa bɛmaa la+ ɛnrɛnyia anyunlunyia kpole ɛnrɛdɛla ɛhye ɛ?+ 9 Na saa mɛla ne mɔɔ fa fɔlɛbualɛ ba la+ lɛ anyunlunyia a,+ ɛnee mɔɔ fa tenleneyɛlɛ ba la lɛ anyunlunyia kpole mɔɔ bo zo a!+ 10 Nɔhalɛ nu, mɔɔ bɛwulale ye anyunlunyia bɔbɔ la, bɛye ye anyunlunyia ne, ɔlua anyunlunyia ne mɔɔ bo zo la ati.+ 11 Na saa mɔɔ ɛnee ɛlɛpɛ nu la rale anyunlunyia nu a,+ ɛnee nea kɛzi mɔɔ badɛnla ɛkɛ ne dahuu la anyunlunyia ne bayɛ kpole a!+ 12 Kɛmɔ yɛlɛ anyelazo ɛhye la ati,+ yɛtendɛ mɔɔ yɛnzulo,* 13 na yɛanyɛ mɔɔ Mosisi yɛle la bie wɔ mekɛ mɔɔ ɔvale ɛdanlɛ ɔhedale ɔ nyunlu+ amaa Yizilayɛma anvede bɛ nye annea mɔɔ bɛbaye bɛavi ɛkɛ ne la awieleɛ. 14 Emomu bɛ adwenle angola ande ɔ bo.+ Badwu ɛnɛ, bɛ adwenle ne azo ɛheda kɛ asɛɛ bɛva debie bɛheda zo la, na bɛngola bɛnde ngyekyeleɛ dɛba ne abo,+ ɔluakɛ Kelaese angome a bahola aye deɛ ɛhye avi ɛkɛ a.+ 15 Nɔhalɛ nu, badwu ɛnɛ, mekɛ biala mɔɔ bɛkɛgenga Mosisi edwɛkɛ ne la,+ ɛnee ɔle kɛ asɛɛ debie tɛkeda bɛ ahonle ne mɔ azo la.+ 16 Noko saa awie kakyi ba Gyihova* ɛkɛ a, ɛnee bɛye mɔɔ heda ɔ nyunlu la.+ 17 Na Gyihova* a le Sunsum ne a,+ na ɛleka mɔɔ Gyihova* sunsum ne wɔ la, fanwodi wɔ ɛkɛ.+ 18 Na mekɛ mɔɔ yɛ muala yɛfa yɛ nyunlu mɔɔ yɛtɛkedale la yɛda Gyihova* anyunlunyia ne ali kɛ neanleɛ la, bɛkakyi yɛ bɛkɔ ye ɛsaso ko ne ala anu ɔvi anyunlunyia nu ɔkɔ anyunlunyia nu, kɛ mɔɔ Gyihova* mɔɔ le Sunsum ne* yɛ ye pɛpɛɛpɛ la.+\n^ Anzɛɛ ɔkola ɔkile, “Gyihova sunsum ne.”\n2 Kɔlentema 3


Nɔmbɛse 18 | Yintanɛte Zo Baebolo | Ewiade Fofolɛ Ngilebɛbo\nƐsɔfoma nee Livaema gyima (1-7)\nƐsɔfo ne mɔ kyɛfoa (8-19)\nNgyenle ngyekyeleɛ (19)\nLivaema ngyɛnu bulu anu ko ne (20-32)\n18 Akee Gyihova zele Aalɔn kɛ: “Ɛdawɔ nee ɛ mra mrenyia ne mɔ yɛɛ ɛ bo zo amra bali ɛtane biala mɔɔ tia nwuanzanwuanza ɛleka ne la anwo ɛzonle,+ yɛɛ ɛdawɔ nee ɛ mra mrenyia ne mɔ bali ɛtane biala mɔɔ tia ɛsɔfo gyima ne la anwo ɛzonle.+ 2 Eza maa ɛ mediema Livaema, mɔɔ le wɔ papa mɔ abusua ne anu amra la, ɛbikye wɔ amaa bɛaboka ɛ nwo na bɛaboa ɛdawɔ+ nee ɛ mra mrenyia ne mɔ wɔ Daselɛlilɛ ɛdanlɛsua ne anyunlu.+ 3 Ɔwɔ kɛ bɛyɛ bɛ gyima ne bɛboa wɔ na bɛyɛ ɛdanlɛsua ne anwo gyima ne amuala.+ Noko ɔnle kɛ bɛbikye ninyɛne mɔɔ wɔ ɛleka nwuanzanwuanza ne la nee afɔlemokyea ne anwo, amaa bɛdabɛ o, ɛdawɔ o, biala anwu.+ 4 Bɛbaboka ɛ nwo na bɛayɛ nyianu ɛdanlɛsua ne nee nwolɛ gyima kɔsɔɔti mɔɔ bɛlɛ la, na ɔnle kɛ awie* biala mɔɔ ɛnlɛ nwolɛ adenle la bikye bɛ.+ 5 Ɔwɔ kɛ bɛyɛ ɛleka nwuanzanwuanza ne nee afɔlemokyea ne anwo gyima ne+ mɔɔ bɛlɛ la amaa meanva Yizilayɛma anwo ɛya+ bieko. 6 Meye bɛ mediema Livaema mevi Yizilayɛma avinli memaa bɛ kɛ ahyɛlɛdeɛ.+ Bɛva bɛ bɛmaa Gyihova kɛ bɛyɛ nyianu ɛdanlɛsua ne anwo gyima.+ 7 Ɛdawɔ nee ɛ mra mrenyia ne mɔ banlea ayɛ bɛ ɛsɔfo gyima ne mɔɔ fale afɔlemokyea ne anwo nee mɔɔ wɔ mgbɛnudanlɛ ne anzi la,+ na bɛdabɛ a ɔwɔ kɛ bɛyɛ gyima ɛhye a.+ Meva ɛsɔfo gyima ne memaa bɛ kɛ ahyɛlɛdeɛ, na awie* biala mɔɔ ɛnlɛ nwolɛ adenle mɔɔ kɛbikye nwolɛ la, ɔwɔ kɛ bɛku ye.”+ 8 Gyihova zele Aalɔn bieko kɛ: “Meva ndoboa mɔɔ bɛye bɛmaa me la mewula ɛ sa nu.+ Meva ninyɛne nwuanzanwuanza kɔsɔɔti mɔɔ Yizilayɛma ɛye la bie memaa ɛdawɔ nee ɛ mra mrenyia ne mɔ kɛ ɔle bɛ kyɛfoa mɔɔ ɔbayɛ bɛ ɛdeɛ dahuu a.+ 9 Ɛhye bayɛ bɛ ɛdeɛ wɔ ninyɛne nwuanzanwuanza kpalɛ mɔɔ bɛva bɛbɔ ɛyelalɛ afɔle la anu: bɛ afɔlebɔdeɛ biala, mɔɔ bɛ ma afɔlebɔdeɛ+ nee bɛ ɛtane afɔlebɔdeɛ+ yɛɛ fɔlɛlilɛ afɔlebɔdeɛ+ boka nwo mɔɔ bɛbava bɛarɛlɛ me la. Ɔle debie nwuanzanwuanza kpalɛ ɔmaa ɛdawɔ nee ɛ mra mrenyia ne mɔ. 10 Ɔwɔ kɛ bɛdi ye wɔ ɛleka mɔɔ le nwuanzanwuanza kpalɛ la.+ Nrenyia biala bahola ali bie. Ɔbayɛ debie nwuanzanwuanza yeamaa bɛ.+ 11 Eza ɛhye le wɔ ɛdeɛ: ahyɛlɛdeɛ mɔɔ bɛfa bɛba+ nee Yizilayɛma ehono afɔlebɔdeɛ+ ne mɔ amuala. Meva memaa ɛdawɔ nee ɛ mra mrenyia nee ɛ mra mraalɛ kɛ ɔle bɛ ɛdeɛ dahuu.+ Awie biala mɔɔ anwo te wɔ wɔ sua nu la bahola ali bie.+ 12 “Meva nwole kpalɛ nee nza fofolɛ kpalɛ kɔsɔɔti yɛɛ bɛ ma mɔɔ limoa+ mɔɔ bɛfa bɛbɛlɛ Gyihova la memaa wɔ.+ 13 Bɛ azɛlɛ ne azo ma biala mɔɔ kɛlimoa kɛbolo mɔɔ bɛkɛva bɛkɛrɛlɛ Gyihova la bayɛ wɔ ɛdeɛ.+ Awie biala mɔɔ anwo te wɔ wɔ sua nu la bahola ali bie. 14 “Debie biala mɔɔ bɛyila zo* wɔ Yizilayɛ la bayɛ wɔ ɛdeɛ.+ 15 “Anyewɔzo abɔdeɛ biala* belamunli ralɛ+ mɔɔ bɛkɛva bɛkɛmaa Gyihova la, sonla o, nane o, ɔbayɛ wɔ ɛdeɛ. Noko ɔwɔ kɛ ɛkpɔne sonla belamunli ralɛ,+ yɛɛ ɔwɔ kɛ ɛkpɔne nane mɔɔ anwo ɛnde la belamunli ralɛ.+ 16 Saa yeli siane ko mɔɔ kɔ la a, ɔwɔ kɛ bɛtua ɛkpɔnelɛ ezukoa ne bɛkpɔne ye, ye bolɛ le dwɛtɛ fufule hyikɛle* nnu+ kɛ mɔɔ bɛsuzu hyikɛle wɔ ɛleka nwuanzanwuanza ne la.* Ɔle gilaa* 20. 17 Ɛnlankɛ nyinli anzɛɛ boaneralɛ nyinli anzɛɛ abɔnkye mɔɔ bɛkɛlimoa bɛkɛwo ye la ɛdeɛ, ɔnle kɛ bɛkpɔne bɛ.+ Bɛle nwuanzanwuanza. Ɔwɔ kɛ ɛfa bɛ mogya ne ɛkponde afɔlemokyea ne anwo,+ na ɛyela bɛ ɛnlome ne kɛ afɔle mɔɔ bɛva senle bɛbɔ, afɔlebɔlɛ evuanlɛ mɔɔ Gyihova anye die nwolɛ* la.+ 18 Bɛ nane ne bayɛ wɔ ɛdeɛ. Ɔbayɛ wɔ ɛdeɛ kɛ mɔɔ ehono afɔlebɔdeɛ ne akɛnra ne nee ɔ gyakɛ fema ne le wɔ ɛdeɛ la.+ 19 Yizilayɛma ndoboa nwuanzanwuanza kɔsɔɔti mɔɔ bɛbaye bɛamaa Gyihova la,+ meva memaa ɛdawɔ nee ɛ mra mrenyia nee ɛ mra mraalɛ kɛ ɔle bɛ ɛdeɛ dahuu.+ Ɔle ngyenle ngyekyeleɛ mɔɔ wɔ ɛkɛ ne dahuu* wɔ Gyihova anyunlu ɔmaa ɛdawɔ nee ɛ bo zo amra.” 20 Gyihova doale zo zele Aalɔn kɛ: “Ɛnrɛnyia agyapadeɛ wɔ bɛ azɛlɛ ne azo, yɛɛ ɛnrɛnyia azɛlɛ biala wɔ bɛ avinli.+ Medame a mele wɔ kyɛfoa nee wɔ agyapadeɛ wɔ Yizilayɛma avinli a.+ 21 “Nea, meva Yizilayɛma debie biala ngyɛnu bulu anu ko+ ne memaa Livaema kɛ bɛ agyapadeɛ ɔlua gyima mɔɔ bɛlɛyɛ wɔ nyianu ɛdanlɛsua ne anwo la ati. 22 Ɔnle kɛ Yizilayɛma bikye nyianu ɛdanlɛsua ne bieko, anrɛɛ bɛbayɛ ɛtane na bɛawu. 23 Livaema a bayɛ nyianu ɛdanlɛsua ne anwo gyima a, yɛɛ bɛdabɛ a bɛbali bɛ ɛtane ne mɔ anwo ɛzonle a.+ Ɔle mɛla mɔɔ wɔ ɛkɛ ne dahuu wɔ bɛ awolɛndoazo kɔsɔɔti anu kɛ bɛnrɛnyia agyapadeɛ wɔ Yizilayɛma kɔsɔɔti avinli.+ 24 Ɔluakɛ meva Yizilayɛma ngyɛnu bulu anu ko ne mɔɔ bɛfa bɛbɛlɛ Gyihova la memaa Livaema kɛ bɛ agyapadeɛ. Ɛhye ati a meha mehile bɛ kɛ, ‘Bɛnrɛnyia agyapadeɛ wɔ Yizilayɛma avinli’ la.”+ 25 Akee Gyihova zele Mosisi kɛ: 26 “Ka kile Livaema kɛ, ‘Bɛ sa baha Yizilayɛma ngyɛnu bulu anu ko ne mɔɔ melie mevi bɛ ɛkɛ ne memaa bɛ kɛ bɛ agyapadeɛ la,+ na ɔwɔ kɛ bɛkyɛ ngyɛnu bulu anu ko ne anu bulu na bɛye ko bɛmaa Gyihova.+ 27 Na bɛbabu ye kɛ ɔle bɛ ndoboa, kɛ asɛɛ yemɔ a le ma ɛwosolɛ ɛleka ne ma+ anzɛɛ nwanye nee nwole dɔɔnwo ne mɔɔ bɛnyia la. 28 Bɛdabɛ noko bɛbalua adenle ɛhye azo bɛaye ngyɛnu bulu anu ko ne mɔɔ bɛnyia bɛfi Yizilayɛma ɛkɛ ne la anu bie bɛamaa Gyihova, na bɛbava nuhua ne mɔɔ le Gyihova ɛdeɛ la bɛamaa ɛsɔfo Aalɔn. 29 Bɛbava ahyɛlɛdeɛ kɔsɔɔti mɔɔ bɛva bɛmaa bɛ+ kɛ debie nwuanzanwuanza la anu kpalɛ ne bɛaye ndoboa bɛamaa Gyihova.’ 30 “Na ka kile bɛ kɛ, ‘Saa bɛfa nuhua kpalɛ ne bɛye ndoboa a, bɛbabu ye kɛ ɔle Livaema ma ɛwosolɛ ɛleka ne ma nee nwanye nee nwole dɔɔnwo ne mɔɔ bɛnyia la. 31 Bɛ nee bɛ sua nu amra bahola ali ye wɔ ɛleka biala, ɔluakɛ ɔle bɛ gyima mɔɔ bɛyɛ wɔ nyianu ɛdanlɛsua ne anwo la anwo ahatualɛ.+ 32 Mekɛ ala mɔɔ bɛkɛva ninyɛne mgbalɛ ne mɔ bɛkɛye ndoboa la, bɛnrɛyɛ ɛtane wɔ ɛhye anwo, na ɔnle kɛ bɛgua Yizilayɛma ninyɛne nwuanzanwuanza ne mɔ anwo evinli, anrɛɛ bɛkɛwu.’”+\n^ Hibulu aneɛ nu, “ɛyɛvolɛ,” ɛhye kile, awie mɔɔ ɛnvi Aalɔn abusua ne anu la.\n^ Ɛhye kile, debie biala mɔɔ bɛyɛ ye nwuanzanwuanza bɛmaa Nyamenle na bɛva bɛmaa Nyamenle bɔkɔɔ mɔɔ bɛnlie ye bieko la.\n^ Hibulu aneɛ nu, “nwonane biala.”\n^ Ɛhye kile, ngyekyeleɛ mɔɔ wɔ ɛkɛ dahuu mɔɔ ɔngakyi.


Ɛnee Keen Aye A Le Nwane? | Baebolo Kpuya\nKENGA YE WƆ Afrikaans Albanian Amharic Arabic Armenian Azerbaijani Bislama Bulgarian Catalan Cebuano Chichewa Chinese (Shanghainese) Chinese (Sichuanese Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Croatian Czech Danish Dutch English Estonian Ewe Faroese Fijian Finnish Fon French Georgian German Giliki Greenlandic Gun Haitian Creole Hausa Hibulu Hiligaynon Hungarian Iban Icelandic Igbo Iloko Indonesian Italian Japanese Kachin Kamba Kiluba Kinyarwanda Kirghiz Kirundi Korean Kwanyama Lingala Lithuanian Luvale Macedonian Malagasy Malay Malayalam Maltese Mambwe-Lungu Myanmar Norwegian Nzema Oromo Ossetian Pangasinan Papiamento (Aruba) Papiamento (Curaçao) Polish Portuguese (Brazil) Portuguese (European) Punjabi (Shahmukhi) Quechua (Cuzco) Romanian Russian Sepedi Serbian (Cyrillic) Serbian (Roman) Sesotho (South Africa) Setswana Shona Sinhala Slovak Slovenian Spanish Sunda Swahili Swedish Tagalog Tatar Telugu Tetun Dili Thai Tigrinya Tiv Turkish Turkmen Ukrainian Urdu Uzbek Uzbek (Roman) Venda Vietnamese Welsh Xhosa Yoruba Zulu\nƐnee Keen Aye A Le Nwane?\nKeen le agyalɛma mɔɔ limoa la ara kpanyinli na ɔ gyale ɔ diema raalɛ anzɛɛ ye busuanli mɔɔ bikye ye la. Saa ɛsuzu mɔɔ Baebolo ne ka ye wɔ Keen nee ye abusua ne anwo la a, ɛbade ɛhye abo.\nNɔhalɛ edwɛkɛ mɔɔ fale Keen nee ye abusua ne anwo la\nAlesama kɔsɔɔti le Adam nee Yive abo zo amra. Nyamenle “maanle menli mɔɔ wɔ maanle kɔsɔɔti anu la luale sonla ko [Adam] anwo zo rale, kɛ bɛradɛnla azɛlɛ ye ɛleka biala.” (Gyima ne 17:26) Adam aye Yive, rayɛle “menli kɔsɔɔti bɛ nli.” (Mɔlebɛbo 3:20) Ɔti, Keen gyale Adam nee Yive abo zo amra ne bie.\nKeen nee ɔ diema Ebɛle a le Yive amra mgbanyinli a. (Mɔlebɛbo 4:1, 2) Mekɛ mɔɔ Keen hunle ɔ diema ne na bɛvoanle ye la, ɔhanle kɛ: “Saa awie biala nee me yia a, ɔbahu me.” (Mɔlebɛbo 4:14) Ɛnee nwane mɔ a Keen sulo bɛ a? Baebolo ne ka kɛ Adam ‘wole mralɛ mrenyia nee mraalɛ.’ (Mɔlebɛbo 5:4) Ɔda ali kɛ, bie a ɛnee Keen sulo Adam nee Yive abo zo amra ɛhye mɔ.\nTetedwɛkɛ maa ɔda ali kɛ ɛnee alesama mɔɔ limoa la gya bɛ mbusuafoɔ. Kɛ neazo la, nɔhavonli Ebileham gyale ɔ diema raalɛ. (Mɔlebɛbo 20:12) Keen wule nzinlii kolaa na bɛahyehyɛ mɛla mɔɔ tua agyalɛ zɛhae la wɔ Mosisi Mɛla ne anu. (Sɛlɛvolɛma 18:9, 12, 13) Ɔzɔho kɛ wɔ zɔhane mekɛ ne, ɛnee saa awie gya ye busuanli mɔɔ ɔbikye ye na bɛwo a, ngakula ne mɔ ɛnnyia ewule kɛ mɔɔ ɔde ye ɛnɛ la.\nAdam nee Yive abusua ne anwo tetedwɛkɛ mɔɔ Baebolo ne ka la le nɔhalɛ. Tɛ Mɔlebɛbo buluku ne mɔɔ Mosisi hɛlɛle la angome a ka Adam abusua ne anwo edwɛkɛ a, emomu tetedwɛkɛ kɛlɛvolɛma Ɛzela nee Luku noko ka bie. (Mɔlebɛbo 5:3-5; 1 Edwɛkɛsisilɛ 1:1-4; Luku 3:38) Baebolo kɛlɛvoma maa ɔda ali kɛ Keen anwo edwɛkɛ ne zile amgba.—Hibuluma 11:4; 1 Dwɔn 3:12; Dwuudu 11.\nFa nwa awie Fa nwa awie Ɛnee Keen Aye A Le Nwane?\nijwbq edwɛkɛ 127


Kɔmaa Hibuluma 1:1-14\nNyamenle dua ɔ Ra ne anwo zo tendɛ (1-4)\n1 Tete ne, Nyamenle vale ndenle dɔɔnwo azo luale ngapezoma ne anwo zo dendɛle hilele yɛ nenyia mɔ mekɛ dɔɔnwo.+ 2 Awieleɛ mekɛ ye anu, yelua ɔ Ra ne+ mɔɔ yekpa ye kɛ ninyɛne kɔsɔɔti koliagya+ na ɔluale ɔ nwo zo ɔbɔle ninyɛne mɔɔ wɔ ewiade* la anwo zo yedendɛ yehile yɛ.+ 3 Ɔle Nyamenle anyunlunyia ne sɔhovolɛ+ nee ye ɛsaso pɛpɛɛpɛ,+ na ɔfa ye tumi edwɛkɛ ne a ɔsɔ ninyɛne kɔsɔɔti anu a. Na mekɛ mɔɔ ɔdele yɛ nwo ɔvile yɛ ɛtane nwo ɔwiele la,+ ɔhɔdɛnlanle Nyamenle asa fema zo wɔ anwuma.+ 4 Ɔti yeyɛ kpole yedɛla anwumabɔvolɛ ne mɔ+ ɔluakɛ yenyia duma mɔɔ kpogya tɛla bɛ ɛdeɛ ne la.+ 5 Kɛ neazo la, anwumabɔvolɛ ne mɔ anu boni a Nyamenle ɛha ɛhile ye ɛlɛ kɛ: “Ɛle me ra; ɛnɛ merayɛ wɔ papa” a?+ Yɛɛ bieko: “Mebayɛ ɔ ze na yeayɛ me ra” ɛ?+ 6 Noko mɔɔ fale mekɛ mɔɔ ɔbamaa ye belamunli Ralɛ ne+ ara azɛlɛ ye azo bieko anwo la, ɔka kɛ: “Maa Nyamenle anwumabɔvolɛma amuala ɛhoto ye.”* 7 Eza ɔka anwumabɔvolɛ ne mɔ anwo edwɛkɛ kɛ: “Ɔyɛ ye anwumabɔvolɛ ne mɔ sunsum, yɛɛ ye sonvolɛma+ sendɔlɔra.”+ 8 Noko ɔka Ralɛ ne anwo edwɛkɛ kɛ: “Nyamenle le wɔ belemgbunli ebia dahuu,+ na wɔ Belemgbunlililɛ kpɔma ne le tenleneyɛlɛ* kpɔma. 9 Ɛhulole tenleneyɛlɛ na ɛhyile mɛladonlɛ. Ɛhye ati a Nyamenle, wɔ Nyamenle ne vale fɛlɛkolilɛ nwole kpokpale wɔ+ dɛlale ɛ gɔnwo mɔ la.”+ 10 Bieko: “O Awulae, wɔmɔ a mɔlebɛbo ne ɛwulale azɛlɛ ne adiabo a, yɛɛ anwuma le ɛ sa anloa gyima. 11 Bɛ bo zo baminli, noko wɔmɔ ɛwɔ ɛkɛ ne dahuu; na bɛ muala bɛbatete kɛ tɛladeɛ la, 12 na ɛbabubu bɛ kɛ tɛladeɛ tendenle, kɛ tɛladeɛ aguzo, na bɛbahakyi. Noko wɔmɔ ɛngakyi, yɛɛ wɔ ɛvolɛ ɛnrɛra awieleɛ ɛlɛ.”+ 13 Na anwumabɔvolɛ ne mɔ anu boni a yeha yehile ye ɛlɛ kɛ: “Tɛnla me sa fema zo kɔkpula kɛ mekɛva wɔ kpɔvolɛma mekɛyɛ ɛ gyakɛ abo ebia” a?+ 14 Asoo anwumabɔvolɛ ne mɔ amuala ɛnle sunsum mɔɔ bɛyɛ gyima nwuanzanwuanza,+ mɔɔ bɛsoa bɛ bɛmaa bɛkɔboa* bɛdabɛ mɔɔ bɛbalie bɛ ngoane la ɔ?\n^ Anzɛɛ “ɛbɔ bɛ ti aze ɛmaa ye.”\n^ Giliki aneɛ nu, “bɛkɔsonle.”


Mrɛlɛbulɛ 15 | Yintanɛte Zo Baebolo | Ewiade Fofolɛ Ngilebɛbo\nMualɛ bɛtɛɛ pɛ ɛya zo (1)\nGyihova anye wɔ ɛleka biala (3)\nNyamenle anye die tenlenema asɔneyɛlɛ nwo (8)\nAdwenle ngyehyɛleɛ mɔɔ bɛnzuzu nwolɛ la ɛnyɛ boɛ (22)\nDwenle kolaa na wɔabua (28)\n15 Mualɛ bɛtɛɛ pɛ ɛya zo,+Noko edwɛkɛ mɔɔ wowɔ* la ka ɛya.+ 2 Nrɛlɛbɛvolɛ atafinlima ka ninyɛne mgbalɛ mɔɔ ɔze la,+Noko koasea anloa bɔ ngoaseade nolo. 3 Gyihova anye wɔ ɛleka biala,Ɔnea ɛtanevolɛma nee kpalɛma.+ 4 Ɛtafinlimalɛ bɛtɛɛ* le ngoane baka,+Noko mɛlɛbɛla ɛdendɛlɛ maa bɛdi nyane.* 5 Koasea ɛmbu ye papa ɛdenrɛdenrɛlɛ bie,+Noko sonla mɔɔ anye gyi ɔ ti anwo la die ɛdenrɛdenrɛlɛ* to nu.+ 6 Anwonyia dɔɔnwo wɔ tenlenenli sua nu,Noko mɔɔ amumuyɛnli nyia la* twe ngyegyelɛ maa ye.+ 7 Nrɛlɛbɛvolɛ anloa maa adwenle tɛlɛ,+Noko tɛ zɔhane a koasea ahonle de a.+ 8 Amumuyɛma afɔlebɔlɛ le Gyihova kyibadeɛ,+Noko Ɔ nye die tenlenema asɔneyɛlɛ nwo.+ 9 Gyihova kyi amumuyɛnli adenle,+Noko ɔkulo sonla mɔɔ di tenleneyɛlɛ nzi la.+ 10 Ɛdenrɛdenrɛlɛ le ɛtane* maa sonla mɔɔ ɛkpo adenle ne la,+Noko awie biala mɔɔ kyi ahwibɛnyunlu la bawu.+ 11 Gyihova kola nwu bɛdabɛ mɔɔ bɛwɔ Nla* nee ɛzɛkyelɛ kuma* nu la.+ Fane nyɛ a ɔnrɛnwu mɔɔ wɔ sonla ahonle nu a!+ 12 Sonla mɔɔ memaa ɔ nwo zo la* ɛngulo mɔɔ tenrɛdenrɛ ye* la edwɛkɛ.+ Ɔnrɛhɔbiza nrɛlɛbɛvolɛ.+ 13 Anyelielɛ ahonle maa sonla nyunlu te,Noko nyanelilɛ maa sonla nwo bubu ye.*+ 14 Ahonle mɔɔ lɛ ndelebɛbo la kpondɛ adwenle,+Noko koasea anloa di ngoaseade nzi.+ 15 Sonla mɔɔ ɛlɛdi nyane la mekɛ kɔsɔɔti le ɛtane,+Noko sonla mɔɔ lɛ anyelielɛ ahonle* la wɔ ɛkponledolɛ nu dahuu.+ 16 Ɛlɛ ekyi na ɛsulo Gyihova a ɔle kpalɛ+Ɔtɛla anwonyia kpole mɔɔ adwenleadwenle* boka nwo la.+ 17 Nya nya aleɛ mɔɔ ɛlɔlɛ wɔ nu la le kpalɛ+Tɛla ɛnlankɛ nyinli mɔɔ ɛlɔ na ɛkpɔlɛ wɔ nu la.+ 18 Sonla mɔɔ lɛ ahonle kpole la twehwe konle,+Noko sonla mɔɔ kyɛ na yeava ɛya la maa butule ka aze.+ 19 Mgbovonle adenle le kɛ mbowule bane la,+Noko tenlenenli adenle le kɛ ademgbole mɔɔ le sɛsɛ la.+ 20 Ralɛ nrɛlɛbɛvolɛ maa ye papa di fɛlɛko,+Noko koasea ɛmbu ye mame.+ 21 Sonla mɔɔ ɛnlɛ adwenle* la anye die ngoaseade nwo,+Noko sonla mɔɔ lɛ adwenlenunwunlɛ la kɔ ɔ nyunlu fɔɔnwo.+ 22 Ngyehyɛleɛ mɔɔ bɛ nee awie anzuzu nwolɛ la,* ɛnyɛ boɛ,Noko folɛdulɛma dɔɔnwo wɔ nwo a ɔwie boɛ.+ 23 Sonla maa mualɛ kpalɛ a* ɔ nye die,+Yɛɛ edwɛkɛ mɔɔ bɛkɛha ye mekɛ mɔɔ fɛta la—nea kɛzi ɔle kpalɛ a!+ 24 Ngoane adenle kɔ anwuma maa sonla mɔɔ lɛ nwunu la,+Amaa yeangɔ Nla* mɔɔ ɔwɔ aze la anu.+ 25 Gyihova babubu anwomemaazoma azua agua aze,+Noko ɔbamaa ahunlanvolɛ ɛweɛne agyinla ɛkɛ dahuu.+ 26 Gyihova kyi amumuyɛnli adwenle ɛtane ɛvalɛ,+Noko edwɛkɛ kɛnlɛma nwo te maa Ye.+ 27 Sonla mɔɔ kpondɛ nvasoɛ ɛtane la twehwe ngyegyelɛ* maa ye sua nu amra,+Noko sonla mɔɔ kyi belaebo ɛlielɛ la badɛnla ngoane nu.+ 28 Tenlenenli ahonle dwenle kolaa na yeamaa mualɛ,*+Noko amumuyɛma anloa keha ninyɛndane. 29 Gyihova nee amumuyɛma avinli twe,Noko ɔtie tenlenema asɔneyɛlɛ.+ 30 Ɛnyelɛ mɔɔ ta la maa ahonle di fɛlɛko;*Amaneɛbɔlɛ kpalɛ maa mbowule ne mɔ anwo kpundi bɛ.*+ 31 Sonla mɔɔ die ahwibɛnyunlu mɔɔ maa ngoane to nu laNee nrɛlɛbɛvolɛma tɛnla awuke nu.+ 32 Awie biala mɔɔ kpo ɛdenrɛdenrɛlɛ la ɛmbu ye ngoane,*+Noko awie biala mɔɔ die ahwibɛnyunlu to nu la nyia ndelebɛbo.*+ 33 Gyihova ɛzulolɛ le ndetelɛ mɔɔ maa bɛnwu nrɛlɛbɛ,+Yɛɛ mɛlɛbɛnwoaze kɔwie anyunlunyia nu.+\n^ Anzɛɛ “yɛ nyane.”\n^ Anzɛɛ “Ɛtafinlimalɛ mɔɔ yɛ ayile la.”\n^ Hibulu aneɛ nu, “bubu sunsum.”\n^ Anzɛɛ “ahwibɛnyunlu.”\n^ Anzɛɛ “nvasoɛ.”\n^ Anzɛɛ “anu yɛ se.”\n^ Anzɛɛ “nee Abadɔn.”\n^ Anzɛɛ “Agolobɛnwonli.”\n^ Anzɛɛ “mɔɔ twi ɔ nyunlu.”\n^ Anzɛɛ “bubu sunsum ne.”\n^ Anzɛɛ “ahonle kpalɛ.”\n^ Anzɛɛ “ɛnze nrɛlɛbɛ.”\n^ Anzɛɛ “mɔɔ bɛamkpondɛ nwolɛ folɛdulɛ la.”\n^ Hibulu aneɛ nu, “Sonla anloa anu mualɛ maa.”\n^ Anzɛɛ “anyiemgba.”\n^ Anzɛɛ “dwenle kɛzi ɔbamaa mualɛ la anwo kpalɛ; dwenle kolaa na yeadendɛ.”\n^ Anzɛɛ “Ɛfa anyelielɛ ɛnea awie a ɔmaa ye ahonle di fɛlɛko.”\n^ Hibulu aneɛ nu, “maa mbowule ne mɔ yɛ mbelane.”


Yɛbɔ Mɔdenle Yɛnyia Anyuhɔlɛ Wɔ Daselɛlilɛ Nu—Yɛ Sia Kɔkpɔla\nYɛ Ɛbɛlabɔlɛ Nee Yɛ Ɛzonlenlɛ Nyianu Buluku | November 2017\nKENGA YE WƆ Abua Abui Acholi Afrikaans Aja Albanian Altai Alur Amharic Arabic Armenian Armenian (West) Assamese Ateso Aukan Aymara Azerbaijani Azerbaijani (Cyrillic) Bambara Baoule Bashkir Basque Bassa (Cameroon) Batak (Karo) Batak (Simalungun) Batak (Toba) Belize Kriol Bengali Biak Bicol Bislama Bissau Guinean Creole Boulou Brazil Mumule Aneɛ Bulgarian Cambodian Catalan Cebuano Changana (Mozambique) Chavacano Chichewa Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chuabo Chuvash Cibemba Cinamwanga Cinyanja Croatian Czech Dangme Danish Dayak Ngaju Digor Douala Drehu Dutch Edo Efik English Esan Estonian Ewe Faroese Fijian Finnish Fon French Ga Galician Garifuna Georgian German Giliki Gokana Greenlandic Guarani Gujarati Gun Haitian Creole Hausa Herero Hibulu Hiligaynon Hindi Hmong (White) Hungarian Iban Ibanag Ibinda Icelandic Igbo Iloko Indonesian Isoko Italian Japanese Javanese Jula Kabiye Kabuverdianu Kachin Kamba Kannada Karen (S'gaw) Kazakh Kekchi Khana Kikaonde Kikongo Kikuyu Kiluba Kimbundu Kinyarwanda Kipende Kirghiz Kiribati Kirundi Kisi Kisonge Kongo Konkani (Roman) Korean Krio Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Laotian Latvian Lenje Lhukonzo Lingala Lithuanian Lomwe Low German Luganda Lunda Luo Luvale Macedonian Macua Malagasy Malay Malayalam Maltese Mam Mambwe-Lungu Mapudungun Marathi Mauritian Creole Maya Mazatec (Huautla) Mbunda Mende Mingrelian Mixe (North Central) Mixtec (Guerrero) Mizo Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nepali Ngabere Ngangela Nias Nigerian Pidgin Niuean Norwegian Nsenga (Zambia) Nyaneka Nyungwe Nzema Odia Okpe Oromo Ossetian Otetela Otomi (Mezquital Valley) Pangasinan Papiamento (Curaçao) Persian Pidgin (Cameroon) Polish Ponapean Portuguese (Brazil) Portuguese (European) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Rarotongan Romanian Romany (Macedonia) Romany (Macedonia) Cyrillic Romany (Serbia) Romany (Southern Greece) Runyankore Russian Rutoro Samoan Sangir Sango Saramaccan Sena Sepedi Serbian (Cyrillic) Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovakia Mumule Aneɛ Slovenian Solomon Islands Pidgin Spanish Sranantongo Sunda Swahili Swahili (Congo) Swati Swedish Tagalog Tahitian Tajiki Tamil Tandroy Tankarana Tarahumara (Central) Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Turkish Turkmen Tuvaluan Twi Tzeltal Tzotzil Uighur (Cyrillic) Ukrainian Umbundu Urdu Urhobo Uruund Uzbek Valencian Venda Vezo Vietnamese Wallisian Waray-Waray Wayuunaiki Welsh Wolaita Xhosa Yoruba Zande Zapotec (Isthmus) Zapotec (Lachiguiri) Zulu\nDEƐMƆTI ƆHYIA LA: Menli dɔɔnwo mɔɔ kile Belemgbunlililɛ edwɛkɛ ne anwo anyelielɛ la ɛlɛkpondɛ Nyamenle anwo nɔhalɛ ne. (Ay 55:6) Amaa debiezukoalɛ ne anyia anyuhɔlɛ la, ɔwɔ kɛ yɛsia yɛkɔ bɛ ɛkɛ ne fane dɔɔnwo. Menli ne tɛnlabelɛ ne gua ye ngakyile, yemɔti ɔwɔ kɛ yɛdua ndenle ngakyile zo na bɛ nye alie edwɛkɛ ne anwo. Noko saa yɛbahola yɛayɛ ɛhye boɛ a, kyesɛ yɛsiezie yɛ nwo kpalɛ yɛmaa sia kɔkpɔla ko biala na yɛfa yɛsie yɛ nye zo kɛ yɛbɔ Baebolo ɛzukoalɛ bo.\nBɔ mɔdenle kɔkpɔla ye ndɛndɛ, saa ɔbayɛ boɛ a wɔ dapɛne ne anu ala.—Mt 13:19\nDa ɛbulɛ nee agɔnwolɛvalɛ subane ali. Mmamaa wɔ ahonle tu\nBiza ye ahye. Fa ye duma fɛlɛ ye. Kakye ye deɛmɔti wɔzia wɔra la—bie a ɛhanle kɛ ɛbarabua kpuya bie, wɔarɛlɛ ye magazine fofolɛ bie, wɔaha yɛ wɛbsaete ne anwo edwɛkɛ, wɔaye vidio, anzɛɛ wɔahile kɛzi bɛyɛ Baebolo ɛzukoalɛ la. Saa ɔkulo kɛ bɛka debie fofolɛ nwo edwɛkɛ a, die to nu.—Fe 2:4\nƐ nee ye ɛzuzu Ngɛlɛlera bie anwo anzɛɛ gyakyi ye buluku fa gugua nɔhalɛ ma ne mɔɔ wɔlua wɔ ye ahonle nu la azo nzule. (1Kɔ 3:6) Bɔ mɔdenle kɛ ɛbava ye agɔnwolɛ\nYɛ sia kɔkpɔla nwo ngyehyɛleɛ bieko\nFa nwa awie Fa nwa awie Yɛbɔ Mɔdenle Yɛnyia Anyuhɔlɛ Wɔ Daselɛlilɛ Nu—Yɛ Sia Kɔkpɔla\nYɛbɔ Mɔdenle Yɛnyia Anyuhɔlɛ Wɔ Daselɛlilɛ Nu—Yɛ Sia Kɔkpɔla\nNYAMENLE EDWƐKƐ NE AZO NVASOƐ “Kpondɛ Gyihova Na Nyia Ngoane”\nYƐ KILISIENE ƐBƐLABƆLƐ Yɛbɔ Mɔdenle Yɛnyia Anyuhɔlɛ Wɔ Daselɛlilɛ Nu—Yɛ Sia Kɔkpɔla\nNYAMENLE EDWƐKƐ NE AZO NVASOƐ Sukoa Debie Fi Wɔ Nvonleɛ Nu\nYƐ KILISIENE ƐBƐLABƆLƐ Ɛzukoalɛdeɛ Mɔɔ Wɔ Dwona Buluku Ne Anu La\nNYAMENLE EDWƐKƐ NE AZO NVASOƐ Duzu A Gyihova Kpondɛ Avi Yɛ Ɛkɛ A?\nNYAMENLE EDWƐKƐ NE AZO NVASOƐ Maa Ɛ Nye Ɛla Ɛkɛ Wɔ Sunsum Nu Na Keha Ɛ Nwo\nYƐ KILISIENE ƐBƐLABƆLƐ Maa Ɛ Nye Ɛla Ɛkɛ Wɔ Sunsum Nu Wɔ Mekɛ Mɔɔ Wɔ Tɛnlabelɛ Ne Kɛhakyi La\nEdwɛkɛ ne Mbuluku mɔɔ ɛtwe la anwo edwɛkɛ YƐ ƐBƐLABƆLƐ NEE YƐ ƐZONLENLƐ NYIANU BULUKU November 2017\nFa nwa awie Fa nwa awie YƐ ƐBƐLABƆLƐ NEE YƐ ƐZONLENLƐ NYIANU BULUKU November 2017\nYƐ ƐBƐLABƆLƐ NEE YƐ ƐZONLENLƐ NYIANU BULUKU November 2017


Sukoa Nowa, Daneɛle Nee Dwobu Diedi Nee Bɛ Tieyɛ Ne | Debiezukoalɛ\nKENGA YE WƆ Afrikaans Albanian Altai Alur America Mumule Aneɛ Amharic Amis Angola Mumule Aneɛ Arabic Argentina Mumule Aneɛ Armenian Armenian (West) Australia Mumule Aneɛ Aymara Azerbaijani Azerbaijani (Cyrillic) Bashkir Bassa (Cameroon) Belize Kriol Bengali Bicol Bolivia Mumule Aneɛ Boulou Brazil Mumule Aneɛ Britain Mumule Aneɛ Bulgarian Cakchiquel (Western) Catalan Cebuano Chichewa Chile Mumule Aneɛ China Mumule Aneɛ Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chol Chuvash Cibemba Cinyanja Colombia Mumule Aneɛ Costa Rica Mumule Aneɛ Croatian Cuba Mumule Aneɛ Czech Czech Mumule Aneɛ Damara Dangme Danish Digor Douala Dutch Ecuador Mumule Aneɛ Edo Efik English Esan Estonian Ewe Fijian Filipi Mumule Aneɛ Finnish Finnish Mumule Aneɛ Fon French French Mumule Aneɛ Ga Garifuna Georgian German German Mumule Aneɛ Giliki Giliki Mumule Aneɛ Guarani Gujarati Gun Haitian Creole Hausa Herero Hibulu Hiligaynon Hindi Hiri Motu Honduras Mumule Aneɛ Hungarian Hungary Mumule Aneɛ Ibanag Icelandic Igbo Iloko India Mumule Aneɛ Indonesia Mumule Aneɛ Indonesian Isoko Italian Italy Mumule Aneɛ Japan Mumule Aneɛ Japanese Jula Kabiye Kabuverdianu Kamba Kannada Kenya Mumule Aneɛ Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korea Mumule Aneɛ Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Low German Luganda Lunda Luo Luvale Macedonian Malagasy Malawi Mumule Aneɛ Malay Malayalam Mam Mambwe-Lungu Marathi Marshallese Maya Mazatec (Huautla) Mbunda Mexico Mumule Aneɛ Mingrelian Mixe (North Central) Mixtec (Guerrero) Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nigerian Pidgin Norwegian Nzema Okpe Oromo Ossetian Otetela Panama Mumule Aneɛ Pangasinan Papiamento (Curaçao) Paraguay Mumule Aneɛ Persian Peru Mumule Aneɛ Pidgin (Cameroon) Polish Polish Mumule Aneɛ Ponapean Portugal Mumule Aneɛ Portuguese (Brazil) Portuguese (European) Punjabi Quebec Mumule Aneɛ Quechua (Ancash) Quechua (Bolivia) Romania Mumule Aneɛ Romanian Russia Mumule Aneɛ Russian Samoan Sango Sepedi Sepulana Serbian (Cyrillic) Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovakia Mumule Aneɛ Slovenian Solomon Islands Pidgin South Africa Mumule Aneɛ Spain Mumule Aneɛ Spanish Sranantongo Swahili Swahili (Congo) Swati Swedish Tagalog Taiwan Mumule Aneɛ Tajiki Tamil Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Turkish Turkmen Tuvaluan Twi Tzeltal Tzotzil Ukrainian Urhobo Uzbek Uzbek (Roman) Venda Venezuela Mumule Aneɛ Vietnamese Waray-Waray Wolaita Xhosa Yoruba Zande Zapotec (Isthmus) Zimbabwe Mumule Aneɛ Zulu zambia Mumule Aneɛ\n‘Nowa, Daneɛle, yɛɛ Dwobu . . . tenleneyɛlɛ kɛlie bɛdabɛ bɛ ngome ala ngoane.’—YIZ. 14:14.\nEDWƐNE: 89, 119\nNDENLE BONI MƆ AZO A ƐBABƆ MƆDENLE WƆAZUKOA . . .\nNowa diedi ne ɛ?\nDaneɛle diedi ne ɛ?\nDwobu diedi ne ɛ?\n1, 2. (a) Duzu ati a Nowa, Daneɛle nee Dwobu neazo ne kola maa yɛ anwosesebɛ ɛ? (b) Mekɛ boni a Yizikeɛle hɛlɛle edwɛkɛ mɔɔ wɔ Yizikeɛle 14:14 la ɛ?\nASOO ɛ nwo ɛhyele wɔ ɔluakɛ ɛnde kpɔkɛ, ɛlɛyia ezukoa afoa nu ngyegyelɛ anzɛɛ ɛkpɔlɛ ɔ? Asoo ɔyɛ a ɔyɛ se kɛ ɛbamaa ɛ nye alie wɔ Gyihova ɛzonlenlɛ nu ɔ? Saa ɔle zɔ a, ɛnee Nowa, Daneɛle nee Dwobu neazo ne bamaa wɔ anwosesebɛ. Ɛnee bɛnli munli yɛɛ bɛyiale ngyegyelɛ mɔɔ yɛyia ye ɛnɛ la dɔɔnwo, bie mɔ bɔbɔ vale bɛ ngoane dole esiane nu. Noko, bɛgyinlanle bɛ munlililɛ nu, bɛlale diedi ali na bɛdiele Nyamenle bɛvale bɛyɛle neazo bɛmaanle yɛ.—Kenga Yizikeɛle 14:12-14.\n2 Yizikeɛle hɛlɛle edwɛkɛ mɔɔ wɔ yɛ edwɛkɛtile tɛkese ne anu la wɔ Babelɔn wɔ 612 K.Y.M. * (Yiz. 1:1; 8:1) Ɛnee Gyɛlusalɛm mɔɔ ɛkpɔkye la ɛlɛbikye ye ɛzɛkyelɛ mɔɔ rale nu wɔ 607 K.Y.M. la. Menli ekyi bie a lale subane mɔɔ Nowa, Daneɛle nee Dwobu lale ye ali la bie ali a, ɔti bɛyɛle bɛ nzonlɛ bɛmaanle ngoanelielɛ. (Yiz. 9:1-5) Menli ekyi zɔhane bie a le Gyɛlɛmaya, Bɛlɛke, Yibɛdemɛlɛke yɛɛ Rilikabema ne.\n3. Duzu a yɛbazuzu nwo wɔ edwɛkɛ ɛhye anu a?\n3 Ɛnɛ noko, menli mɔɔ Gyihova bu bɛ kɛ ngehanleɛ ɛnle bɛ nwo le kɛ Nowa, Daneɛle nee Dwobu a bɛbayɛ bɛ nzonlɛ bamaa ngoanelielɛ wɔ mekɛ ɛhye awieleɛ ne anu a. (Yek. 7:9, 14) Ɔti, bɛmaa yɛzuzu deɛmɔti Gyihova bule mrenyia nsa ɛhye mɔ kɛ bɛyɛle tenleneyɛlɛ nwo neazo la anwo. Mekɛ mɔɔ yɛlɛsuzu ko biala anwo la, yɛbava yɛ adwenle yɛazie (1) ngyegyelɛ mɔɔ ɔyiale, nee (2) kɛzi yɛbahola yɛazukoa ye diedi nee ye tieyɛ ne la azo.\nNOWA LALE DIEDI ALI NA ƆYƐLE TIEYƐ TOO ƐVOYA NGƆNLA\n4, 5. Ngyegyelɛ boni mɔ a Nowa yiale a, na duzu a maa ye kpundiigyinlanlɛ ne yɛ nwanwane a?\n4 Ngyegyelɛ mɔɔ Nowa yiale la. Ɔkadwu Nowa nenya nenya Yinɔko mekɛ zo la ɛnee menli yɛ amumuyɛ kpalɛ. Ɛnee bɛka “azibɛnwo” edwɛkɛ bɛtia Gyihova. (Dwu. 14, 15) Ɛnee basabasayɛlɛ ɛlɛkɔ zo. Nɔhalɛ nu, wɔ Nowa mekɛ zo, ɛnee “sonla ɛhunlɛ, asayɛlɛ, amumuyɛ nee basabasayɛlɛ ɛlie ebia wɔ azɛlɛ ye azo ɛleka biala.” Anwumabɔvolɛ ɛtanema dɔɔnwo hakyile bɛ nwo menli, bɛ nee mraalɛ dɛnlanle na bɛwole mralɛ kakanyinlima. (Mɔl. 6:2-4, 11, 12) Noko Nowa yɛle ngakyile. “Noko Nowa ɛdeɛ, [Gyihova] hulole ye. . . . Ɔ nwo annyia ngehanleɛ wɔ ye awolɛndoazo ne mekɛ zo. Ɔ nee Nyamenle bɛ avinli ande ɛlɛ.”—Mɔl. 6:8, 9.\n5 Suzu mɔɔ ɛhye ka fale tenlenenli zɔhane anwo la anwo nea. Nɔhalɛ nu, tɛ ɛvolɛ 70 anzɛɛ 80 mɔɔ menli dɔɔnwo nyia ye ɛnɛ la ala a Nowa nee Nyamenle luale wɔ zɔhane amumuyɛ ewiade ne anu kolaa na Azuyilɛ ne ara a. Ɔdɛnlanle ewiade zɔhane anu kɛyɛ ɛvolɛ 600! (Mɔl. 7:11) Eza ɛnee ɔnlɛ asafo mɔɔ baboa ye na yeamaa ye anwosesebɛ kɛ mɔɔ yɛlɛ ye ɛnɛ la. Ɔda ali kɛ ɔ mediema bɔbɔ amboa ye wɔ sunsum nu. *\n6. Kɛzi Nowa lale akɛnrasesebɛ kpole ali ɛ?\n6 Nowa anyia adwenle kɛ sonla kpalɛ mɔɔ ɔbayɛ la ala le kpalɛ. Eza ɔvale akɛnrasesebɛ ɔyɛle “tenleneyɛlɛ nwo edwɛkpakavolɛ,” ɔhilele kɛ ɔlɛ Gyihova anu diedi wɔ bagua nu. (2 Pita 2:5) Ɛzoanvolɛ Pɔɔlo hɛlɛle kɛ: “Ɔluale diedi ɛhye azo ɔbuale ewiade ne fɔlɛ.” (Hib. 11:7) Ɔda ali kɛ menli golole ɔ nwo na bɛbɔle mɔdenle kɛ bɛsi ye adenle. Bie bɔbɔ a bɛnwunlonwunlanle ye kɛ bɛbaboda ye. Noko ‘yeanzulo.’ (Mrɛ. 29:25) Emomu, ɔnyianle akɛnrasesebɛ mɔɔ Gyihova fa maa ye nɔhalɛ azonvolɛ la.\n7. Nowa bobɔ ɛlɛne ne la ngyegyelɛ boni mɔ a ɔyiale a?\n7 Mɔɔ Nowa nee Nyamenle luale wɔ ɛvoya nnu anzi la, Gyihova zele ye kɛ ɔbobɔ ɛlɛne mɔɔ ɔbava yealie alesama nee nane ne mɔ ngoane la. (Mɔl. 5:32; 6:14) Ɔbayɛ kɛ ɛlɛne kpole ɛhye mɔɔ Nowa babobɔ la yɛle ɔ nye zo gyima kpole bie. Na ɛnee ɔze kɛ menli bagolo ɔ nwo kpalɛ na bɛamaa ɔ nwo ahyele ye wɔ ɛbɛlabɔlɛ nu. Noko Nowa nyianle diedi na ɔdiele Gyihova. “Ɔyɛle debie biala.”—Mɔl. 6:22.\n8. Kɛzi Nowa nyianle Gyihova anu anwodozo kɛ ye Maavolɛ ɛ?\n8 Ngyegyelɛ bieko mɔɔ Nowa yiale la a le ɔ ye nee ɔ mra nwonane afoa nu ngyianlɛ mɔɔ ɔbali nwolɛ gyima la. Kolaa na Azuyilɛ ne ara la ɛnee ɔwɔ kɛ menli yɛ gyima ɛsesebɛ dua aleɛ, na ɛnee Nowa boka nwo. (Mɔl. 5:28, 29) Noko, ɔvale ye adwenle ɔziele Nyamenle anwo zo, tɛ nwonane afoa nu ninyɛne zo. Mɔɔ Nowa bobɔ ɛlɛne ne mɔɔ bie a ɔlile ɛvolɛ kɛyɛ 40 anzɛɛ 50 bɔbɔ la ɔvale ye adwenle ɔziele sunsum ninyɛne zo. Na ɔhɔle zo ɔyɛle zɔ wɔ ɛvolɛ 350 anu bieko wɔ Azuyilɛ ne anzi. (Mɔl. 9:28) Diedi nee tieyɛ nwo neazo kɛnlɛma boni ɛne!\n9, 10. (a) Kɛzi yɛbahola yɛazukoa Nowa diedi nee ye tieyɛ ne ɛ? (b) Kɛzi Nyamenle bu menli kɔsɔɔti mɔɔ bɛdi ye ngyinlazo ne mɔ azo la ɛ?\n9 Kɛzi yɛbahola yɛazukoa Nowa diedi nee ye tieyɛ ne la. Yɛyɛ ɛhye ɔlua Nyamenle tenleneyɛlɛ mɔɔ yɛbagyinla ɔ nzi, Seetan ewiade ne mɔɔ yɛnrɛyɛ ye ɛdeɛ yɛɛ Belemgbunlililɛ ne mɔɔ yɛbava yɛalimoa la azo. (Mat. 6:33; Dwɔn 15:19) Nɔhalɛ nu, ɔlua ɛhye ati, ewiade ne anye ɛnlie yɛ nwo. Kɛ neazo la, ɔluakɛ yɛbɔ kpɔkɛ kɛ yɛbali Nyamenle mɛla mɔɔ fale nla nee agyalɛ nwo la azo la ati, menli ka yɛ nwo edwɛkɛ ɛtane wɔ amaneɛbɔlɛ ninyɛne nu. (Kenga Malakae 3:17, 18.) Noko, yɛsulo Gyihova na tɛ menli, kɛ mɔɔ Nowa yɛle la. Yɛze kɛ ɔ ngomekye ala a ɔmaa dahuu ngoane a.—Luku 12:4, 5.\n10 Na ɛdawɔ mumua ne noko ɛ? Asoo ɛbahɔ zo ɛ ‘nee Nyamenle alua’ saa bɔbɔ awie mɔ golo ɛ nwo, tendɛ tia wɔ anzɛɛ saa ezukoa afoa nu ngyegyelɛ sɔ diedi mɔɔ ɛlɛ wɔ wɔ Maavolɛ ne anu la nea a? Saa ɛsukoa Nowa diedi nee ye tieyɛ ne a, ɛbahola wɔanyia anwodozo kɛ Gyihova banlea wɔ.—Fel. 4:6, 7.\nDANEƐLE LALE DIEDI ALI NA ƆYƐLE TIEYƐ WƆ SUAKPOLE MƆƆ BƐYƐ AMUMUYƐ WƆ ZO LA AZO\n11. Ngyegyelɛ mgbole boni mɔ a Daneɛle nee ɔ gɔnwo mɔ nsa ne yiale ye wɔ Babelɔn a? (Nea mɔlebɛbo nvoninli ne.)\n11 Ngyegyelɛ mɔɔ Daneɛle yiale la. Daneɛle dɛnlanle Babelɔn kɛ akɛlɛ, sua mɔɔ awozonle ɛzonlenlɛ nee sunsum evinli nyɛleɛ ɛbu zo la azo. Bieko, ɛnee Babelɔnma ɛmbu Dwuuma ne yɛɛ bɛsele bɛ nee bɛ Nyamenle, Gyihova. (Edw. 137:1, 3) Nea kɛzi ɛhye yɛle Dwuuma mɔɔ di nɔhalɛ le kɛ Daneɛle la nyane a! Ɛnee eza bɛ nye wɔ ɔ nee ɔ gɔnwo mɔ nsa ne—Hananaya, Maehyeeyɛle nee Azalaya anwo zo, ɔluakɛ ɛnee bɛbatete bɛ bɛamaa bɛazonle wɔ belemgbunli sua nu ɛkɛ. Ɛnee ɔwɔ kɛ bɛdi aleɛ mɔɔ belemgbunli ne bava amaa bɛ mɔɔ ninyɛne mɔɔ Gyihova ɛngulo kɛ ye menli di boka nwo la. “Na Daneɛle yɛle ye adwenle kɛ ɔnrɛdoa alehelɛ aleɛ ne anzɛɛ nza ne ɔnrɛgua ɔ nwo evinli.”—Dan. 1:5-8, 14-17.\n12. (a) Subane mgbalɛ boni mɔ a Daneɛle lale bɛ ali a? (b) Kɛzi Gyihova bule Daneɛle ɛ?\n12 Kɛ mɔɔ ɛnee Daneɛle lɛ ahyɛlɛdeɛ titili bie mɔ na belemgbunli ne maanle ye nwolɛ adenle titili dɔɔnwo la ati, anrɛɛ ɛhye bahola ayɛ ngyegyelɛ amaa ye. (Dan. 1:19, 20) Kɛ anrɛɛ ɔbayɛ anwomemaazo na yeadwenle kɛ ye nzuzulɛ ala a le kpalɛ la, ɔyɛle bɛlɛvo na ɔvale nganvolɛ ɔmaanle Gyihova dahuu. (Dan. 2:30) Nɔhalɛ nu, mekɛ mɔɔ Gyihova bɔle Daneɛle duma bokale Nowa nee Dwobu anwo kɛ bɛle tenlenema la, ɛnee ɔle kpavolɛ. Asoo ɛnee ɔfɛta kɛ Nyamenle nyianle anwodozo wɔ Daneɛle anu la ɔ? Ɛhɛe! Daneɛle lile nɔhalɛ na ɔyɛle tieyɛ ɔhɔle ewule nu. Nɔhalɛ nu, ɔbayɛ kɛ wɔ ye ɛvolɛ 90 ne awieleɛ yɛɛ Nyamenle anwumabɔvolɛ ne zele ye kɛ: “O Daneɛle mɔɔ Nyamenle kulo wɔ a.”—Dan. 10:11.\n13. Kɛzi ɔbayɛ kɛ Daneɛle yɛle nyilalɛ maanle ɔ mediema Dwuuma ɛ?\n13 Nyamenle lole Daneɛle, ɔti ɔyɛle sonla kpole wɔ Babelɔn yɛɛ Medea nee Pɛhyeama tumililɛ bo. (Dan. 1:21; 6:1, 2) Bie a Gyihova a maanle ninyɛne yɛle zɛhae a, amaa Daneɛle ayɛ nyilalɛ amaa ye menli ne, kɛ mɔɔ Dwosefi yɛle wɔ Yigyibiti yɛɛ Ɛseta nee Mɔdekae yɛle wɔ Pɛhyea la. * (Dan. 2:48) Nea kɛzi ɔbayɛ kɛ Dwuuma mɔɔ ɛnee wɔ akɛlɛzonlenlɛ nu nee Yizikeɛle nyianle arɛlekyekyelɛ wɔ mekɛ mɔɔ bɛnwunle Gyihova tumi ne wɔ adenle ɛhye azo la!\nGyihova bu menli mɔɔ gyinla bɛ munlililɛ nu la kɛ bɛsonle bolɛ (Nea ɛdendɛkpunli 14, 15)\n14, 15. (a) Ndenle boni mɔ azo a yɛ tɛnlabelɛ ne le kɛ Daneɛle ɛdeɛ ne a? (b) Duzu a awovolɛ bahola azukoa avi Daneɛle awovolɛ ɛkɛ ɛnɛ a?\n14 Kɛzi yɛbahola yɛazukoa Daneɛle diedi nee ye tieyɛ ne la. Ɛnɛ, yɛle kɛ nyɛvolɛ wɔ ewiade mɔɔ Babelɔn kpole ne, ewiade amuala adalɛ ɛzonlenlɛ mɔɔ “yerayɛ sunsum ɛtane ne mɔ tɛnlabelɛ” la, ɛmaa ye ɛbɛlabɔlɛ nee sunsum nu gyinlabelɛ ɛzɛkye la anu. (Yek. 18:2) Ɔti, yɛdayɛ noko yɛyɛ ngakyile, bɔbɔ bɛgolo yɛ nwo. (Maake 13:13) Ɛhye ati, bɛmaa yɛbikye Gyihova yɛ Nyamenle ne kɛ mɔɔ Daneɛle yɛle la. Yɛyɛ bɛlɛvo nee tieyɛ yɛkile kɛ yɛlɛ ye nu diedi a, yɛdayɛ noko yɛbazonle bolɛ wɔ ɔ nye zo.—Hagae 2:7.\n15 Awovolɛ bahola azukoa Daneɛle awovolɛ neazo ne. Adenle boni azo? Ɔnva nwo kɛ ɛnee ɛtaneyɛlɛ ɛlɛkɔ zo wɔ Dwuda wɔ Daneɛle ngakula nu la, kakula ne nyile na ɔhulole Nyamenle. Ɔda ali kɛ, ɛhye amba mgbane. Ɔkile kɛ awovolɛ ne mɔ tetele ye kpalɛ. (Mrɛ. 22:6) Daneɛle duma ne bɔbɔ mɔɔ kile “Me Ndɛnebuavolɛ A Le Nyamenle” la kile kɛ ye awovolɛ sulo Nyamenle. (Dan. 1:6, NW ɔbdw.) Ɔti, awovolɛ bɛmmamaa bɛ sa nu to wɔ bɛ mra ɛtetelɛ nu, bɛzi abotane bɛhilehile bɛ. (Ɛfɛ. 6:4) Eza bɛ nee bɛ ɛyɛ asɔne na bɛyɛ asɔne bɛmaa bɛ. Saa bɛbɔ mɔdenle kɛ bɛmaa Baebolo nu nɔhalɛ ne adɛnla bɛ ahonle nu a, ɛnee bɛlɛkpondɛ Gyihova nyilalɛ.—Edw. 37:5.\nDWOBU LALE DIEDI ALI NA ƆYƐLE TIEYƐ ƆNVA NWO KƐ ƆLE SUKOAVOLƐ ANZƐƐ EHYIANLI\n16, 17. Sɔnea boni mɔ a Dwobu yiale a?\n16 Ngyegyelɛ mɔɔ Dwobu yiale la. Dwobu yiale sɔnea dɔɔnwo wɔ ye ɛbɛlabɔlɛ nu. Kolaa na ye sɔnea ne ara la, ɛnee ‘ɔle sukoavolɛ kpole ɔtɛla awie biala mɔɔ wɔ Aduduleɛ la.’ (Dwobu 1:3) Ɛnee ɔle sukoavolɛ, ɔliele duma yɛɛ ɛnee bɛbu ye kpole kpalɛ. (Dwobu 29:7-16) Noko, Dwobu ammemaa ɔ nwo zo anzɛɛ yɛande nganeɛ kɛ ɔngyia Nyamenle anwo. Nɔhalɛ nu, Gyihova vɛlɛle ye kɛ “me sonvolɛ,” eza ɔdoale zo kɛ: “Ɛtane biala ɛnle ɔ nwo yɛɛ ɔdi nɔhalɛ. Ɔsulo Nyamenle yɛɛ ɔtwe ɔ nwo ɔfi ɛtane nwo.”—Dwobu 1:8.\n17 Wɔ mekɛ ekyi bie ala anu, Dwobu ɛbɛlabɔlɛ hakyile bɔkɔɔ. Ɔlile ehyia kpalɛ yɛɛ ɔ rɛle bɔle. Yɛze kɛ Seetan sokpale Dwobu na ɔhanle kɛ angomedi ti a ɔsonle Nyamenle a. (Kenga Dwobu 1:9, 10.) Gyihova ambu ɔ nye angua ɛzonledolɛ kpole ɛhye azo. Emomu, ɔmaanle Dwobu adenle kɛ ɔhile kɛ ɔdi nɔhalɛ, na ye ahonle kɔsɔɔti anu a ɔfi ɔsonle ye a na tɛ angomedi ti ɔ.\n18. (a) Duzu a ɛ nye die nwo wɔ Dwobu nɔhalɛlilɛ ne anwo a? (b) Duzu a yɛsukoa yɛfi Gyihova ɛkɛ wɔ kɛzi ɔ nee Dwobu lile la anu ɛ?\n18 Seetan maanle sɔnea mɔɔ anu yɛ se la rale Dwobu anwo zo, na ɔmaanle ɔnyianle adwenle kɛ Nyamenle a ɛlɛmaa yeanwu amaneɛ a. (Dwobu 1:13-21) Akee adalɛ arɛlekyekyevolɛma nsa rahanle adalɛ edwɛkɛ tiale Dwobu kɛ Nyamenle ɛlɛtwe ɔ nzo wɔ mɔɔ yeyɛ la anwo! (Dwobu 2:11; 22:1, 5-10) Noko Dwobu hɔle zo lile nɔhalɛ. Ɔhanle edwɛkɛ mgbole mekɛ bie ɛdeɛ, noko Gyihova dele ye nyanelilɛ bo. (Dwobu 6:1-3) Nyamenle nwunle nrenyia mɔɔ ɔngakyi ɔ nzi ɔnzi Ye, ɔnva nwo kɛ Seetan gyegyele Dwobu na ɔhanle adalɛ edwɛkɛ dɔɔnwo ɔdole ɔ nwo zo la. Mɔɔ sɔnea ne hɔle awieleɛ la, Gyihova maanle Dwobu nyianle mɔɔ ɛnee ɔlɛ ye dɛba la mɔnwo nwiɔ, eza ɔdɛnlanle aze ɛvolɛ 140 bieko. (Gye. 5:11) Zɔhane mekɛ ne anu, Dwobu hɔle zo vale ɛzonlenlɛ mɔɔ anwo te la maanle Gyihova. Kɛzi yɛkola yɛnwu ye zɔ ɛ? Mekɛ mɔɔ Yizikeɛle kɛlɛ yɛ edwɛkɛtile ne tɛkese ne anu edwɛkɛ ne la, ɛnee Dwobu ɛwu dɛbadɛba.\n19, 20. (a) Kɛzi yɛbahola yɛazukoa Dwobu diedi nee ye tieyɛ ne ɛ? (b) Kɛzi yɛbahola yɛala Nyamenle anwunvɔnezelɛ ne bie ali wɔ kɛzi yɛ nee awie mɔ di la anu ɛ?\n19 Kɛzi yɛbahola yɛazukoa Dwobu diedi nee ye tieyɛ ne la. Ɔnva nwo kɛzi yɛ tɛnlabelɛ ne de biala la, bɛmaa yɛhɔ zo yɛva Gyihova yɛlimoa yɛ ɛbɛlabɔlɛ nu, yɛnyia ye nu anwodozo bɔkɔɔ na yɛvi yɛ ahonle nu yɛdie ye. Nɔhalɛ nu, yɛlɛ ndelebɛbo kpalɛ mɔɔ ɔti ɔwɔ kɛ yɛyɛ zɔ yɛtɛla mɔɔ ɛnee Dwobu lɛ la! Suzu nwo nea: Yɛze Seetan nee ye ndenle ne mɔ anwo edwɛkɛ dɔɔnwo. (2 Kɔl. 2:11) Dwobu buluku ne ɛmaa yɛnwu deɛmɔti Nyamenle maa amaneɛnwunlɛ nwo adenle la. Daneɛle ngapezo ne maa yɛte ɔ bo kɛ Nyamenle Belemgbunlililɛ ne le arane mɔɔ wɔ Gyisɛse asa nu. (Dan. 7:13, 14) Eza yɛze kɛ ɔnrɛhyɛ Belemgbunlililɛ ɛhye bamaa amaneɛnwunlɛ kɔsɔɔti ara awieleɛ.\n20 Dwobu edwɛkɛ ne maa yɛnwu kɛ ɔwɔ kɛ yɛse yɛ mediema Kilisienema mɔɔ ɛlɛyia ngyegyelɛ la anwunvɔne. Ɔyɛ a bie mɔ ka edwɛkɛ mgbole kɛ mɔɔ Dwobu yɛle la. (Nol. 7:7) Noko, kɛ anrɛɛ yɛbabua bɛ ndɛne la, bɛmaa yɛla nwunu nee anwunvɔnezelɛ ali. Yɛyɛ ɛhye a, ɛnee yɛlɛsukoa yɛ ɛlɔlɛ Selɛ Gyihova mɔɔ se anwunvɔne la.—Edw. 103:8.\nGYIHOVA ‘BAMAA WƆAYƐ SE’\n21. Kɛzi edwɛkɛ mɔɔ wɔ 1 Pita 5:10 la maa yɛkakye mɔɔ Nowa, Daneɛle nee Dwobu hɔle nu la ɛ?\n21 Nowa, Daneɛle nee Dwobu dɛnlanle aze wɔ mekɛ nee tɛnlabelɛ ngakyile nu, noko bɛgyinlanle ngyegyelɛ mɔɔ bɛyiale la anloa. Bɛ ɛbɛlabɔlɛ nu edwɛkɛ ne maa yɛkakye mɔɔ ɛzoanvolɛ Pita hɛlɛle la, ɔse: “Saa bɛnwu amaneɛ ekyii a, ɛlolɛ muala Nyamenle ne . . . mumua ne bawie bɛ ndetelɛ ne. Ɔbamaa bɛazi pi, ɔbamaa bɛayɛ se, ɔbamaa bɛagyinla kpundii.”—1 Pita 5:10.\n22. Duzu a yɛbazuzu nwo wɔ edwɛkɛ bieko anu a?\n22 Gyihova ɛlɛdua edwɛkɛ mɔɔ sunsum ne maanle Pita hɛlɛle la azo amaa yɛ anwosesebɛ kɛ ɔbamaa ye azonvolɛ ayɛ se, na bɛagyinla kpundii. Edwɛkɛ ɛhye eza fale Nyamenle menli anwo ɛnɛ. Yɛ kɔsɔɔti yɛkulo kɛ Gyihova maa yɛ nwo yɛ se na yɛgyinla kpundii wɔ yɛ ɛzonlenlɛ nu. Ɔti, yɛkulo kɛ yɛsukoa kɛzi Nowa, Daneɛle nee Dwobu lale diedi ali na bɛyɛle tieyɛ la! Kɛ mɔɔ yɛbanwu ye wɔ edwɛkɛ mɔɔ doa zo anu la, debie titili mɔɔ maanle bɛgyinlanle bɛ munlililɛ nu la a le kɛ ɛnee bɛze Gyihova kpalɛ. Nɔhalɛ nu, debie biala mɔɔ ɔkpondɛ yeavi bɛ ɛkɛ la ‘bɛdele ɔ bo kpalɛ.’ (Mrɛ. 28:5) Yɛdayɛ noko yɛbahola yeayɛ zɔ.\n^ ɛden. 2 Bɛ nee Yizikeɛle hɔle akɛlɛzonlenlɛ nu wɔ ɛvolɛ 617 K.Y.M. Bɛ nee ye hɔle la “ye ɛvolɛ nsia” anzi anzɛɛ ɛvolɛ 612 K.Y.M yɛɛ ɔhɛlɛle edwɛkɛ mɔɔ wɔ Yizikeɛle 8:1–19:14 a.\n^ ɛden. 5 Nowa papa Leemɛke mɔɔ sulo Nyamenle la wule kɛyɛ ɛvolɛ nnu kolaa na Azuyilɛ ne ara. Saa ɛnee Nowa mame nee ɔ mediema ne mɔ de aze wɔ mekɛ mɔɔ Azuyilɛ ne bɔle ɔ bo la a bɛannyia ngoane.\n^ ɛden. 13 Zɔhane ala a ɔbayɛ kɛ ɛnee ɔde wɔ Daneɛle agɔnwo mɔ nsa ne mɔɔ bɛmaanle bɛ dibilɛ mgbole la afoa nu a.—Dan. 2:49.\nFa nwa awie Fa nwa awie Sukoa Nowa, Daneɛle Nee Dwobu Diedi Nee Bɛ Tieyɛ Ne\nFa nwa awie Fa nwa awie ƐZINZALƐ ARANE—DEBIEZUKOALƐ ƐDEƐ February 2018